EMPAT KES VARIAN OMICRON XBB DIKESAN – KHAIRY

KUALA LUMPUR: Menteri Kesihatan, Khairy Jamaluddin memaklumkan terdapat empat kes jangkitan tempatan varian Omicron XBB yang telah dikesan oleh Kementerian Kesihatan Malaysia (KKM).

Ia melibatkan tiga lelaki dan seorang perempuan warganegara berumur antara 25 hingga 51 tahun dari Selangor dan Negeri Sembilan.

Beliau berkata keempat-empat kes dikesan positif COVID-19 menerusi survelan penjujukan genom dengan kesemua mereka berada dalam kategori dua iaitu mengalami gejala demam, batuk, sakit tekak dan selesema yang sederhana.

Katanya, satu daripada empat kes tersebut merupakan kes jangkitan semula dan kesemua mereka telah menjalani isolasi selama tujuh hari serta semua kontak rapat juga telah dikenal pasti.

Justeru Khairy mengingatkan orang ramai supaya sentiasa berwaspada dan lebih berhati-hati terutama dengan situasi negara yang sedang memasuki fasa kempen Pilihan Raya Umum ke-15 (PRU15) yang akan melibatkan banyak majlis dihadiri masyarakat setempat.

“Memandangkan kenaikan kes COVID-19 ini, KKM buat keputusan ingatkan masyarakat bahawa kita masih dalam fasa peralihan ke endemik dan gelombang jangkitan ini akan datang dan pergi.

“Malangnya timing kenaikan kes ketika ini adalah serentak dengan PRU15 sebab itu KKM beri nasihat kepada orang ramai terutama tentang pemakaian pelitup muka memang tidak wajib, tetapi kini ia sangat disarankan terutama di kawasan tertutup yang sesak dan kepada individu yang berisiko tinggi,” katanya.-AlHijrah Online


KHATIB TAHAN SEBAK SAMPAIKAN KHUTBAH KENANGKAN NABI MUHAMMAD SAW

MADINAH: Mengenangkan kisah Nabi Muhammad SAW, khatib terpaksa berhenti beberapa kali menahan sebak semasa menyampaikan khutbah Jumaat di Masjid Nabawi, di sini, hari ini.

Menerusi perkongsian bekas Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, khutbah Jumaat yang dibawakan hari ini berkisarkan kelebihan Rasulullah SAW, kenabiannya serta akhlak Baginda SAW yang mulia.

Zulkifli berkata, khatib dalam khutbahnya juga mengisahkan mukjizat setiap para Nabi dan menyebutkan beberapa mukjizat daripada lebih seribu mukjizat Baginda SAW.

“Khatib membawakan deretan hadis Nabi SAW bagi menyokong khutbahnya.

“Keindahan akhlak Baginda SAW juga dikupas dengan amat baik oleh khatib,” menerusi perkongsian di Facebooknya.

Ujar Zulkifli, jemaah yang turut bersama mendengarkan khutbah itu mengalirkan air mata kerana terkesan dengan penyampaian khatib berkenaan kisah pohon tamar yang menangis kerana Baginda SAW.

“Apabila sampai kepada kisah pohon tamar yang menangis kerana Baginda, khatib terhenti menahan sebak. Begitu juga pada beberapa kisah lain. Jemaah yang mendengar turut mengalirkan air mata, teresak-esak.

“Saya yakin semua jemaah yang memahaminya, merasa pilu kerana khutbah tersebut disampaikan di Masjid Nabawi, dengan jasad Baginda SAW yang mulia, ada di dalamnya,” katanya.

Khutbah Jumaat itu disampaikan oleh Sheikh Dr Abdul Mohsen Al-Qasim di Masjid Nabawi, Madinah.—AlHijrah Online


HAJI: AGONG MAHU JEMAAH MALAYSIA JAGA KESIHATAN

KUALA LUMPUR: Yang DiPertuan Agong, Al Sultan Abdullah Ibni Almarhum Sultan Haji Ahmad Shah mahu lapan jemaah haji Malaysia yang terpilih menunaikan haji tahun ini, mengambil berat dan cakna tentang kesihatan masing-masing.

Perkara itu dititahkan baginda menerusi mesej yang disampaikan melalui Menteri di Jabatan Perdana Menteri, Datuk Dr Zulkifli Mohamad Albakri.

Sebaik menerima maklum balas daripada Yang Di-Pertuan Agong, Zulkifli terus menyampaikan pesanan dan amanat baginda kepada kesemua lapan jemaah haji Malaysia, yang kini telah mula berada di Mina, sebelum berangkat ke Arafah.

“Saya sempat berinteraksi secara dalam talian bersama Ke Bawah Duli Yang Maha Mulia Tuanku. Baginda menzahirkan keprihatinan dan kecaknaannya berkenaan kesihatan (jemaah haji)”.

Pesanan Yang Di-Pertuan Agong itu disampaikan Zulkifli ketika sesi interaksi yang dibuat menerusi aplikasi Zoom, di Pusat Penyiaran Digital TV AlHijrah pada Selasa.

Mengulas lanjut, Zulkifli berkata titah Al Sultan Abdullah itu amat tepat pada masanya, berikutan kebimbangan dunia dalam berdepan ancaman virus COVID-19 sekarang.

“Nasihat Tuanku amat tepat dengan situasi yang dialami dunia ketika ini. Namun kita percaya jemaah haji Malaysia mampu melaksanakannya (ibadah haji) dengan baik.”

Semalam, Zulkifli berinteraksi secara langsung bersama lapan jemaah haji Malaysia tepat jam 5 petang waktu Malaysia (12 tengah hari waktu Makkah). Kesemuanya berada di hotel Four Points Sheraton, Makkah. Mereka adalah; Mushtafa Muadz Mohammad Masruh; Syahirah Hasbullah; Maryam Munirah Mohammad Masruh; Norani Nordin; Fathin Anis Athirah Daud; Fauziah Mohamad Yusof; Muhammad Uwais Mohd Rosli dan Nor Atikah Shamsuddin.

Zulkifli sempat bersoal jawab selain memberi nasihat kepada kelapan-lapan rakyat Malaysia yang bertuah itu berhubung hukum hakam haji dan ibadah-ibadah yang berkaitan.

Sesi interaksi secara langsung menerusi FB Live TV AlHijrah itu berlangsung selama hampir 45 minit, dan diakhiri dengan doa selamat oleh Zulkifli.

Pada Rabu, semua jemaah haji melaksanakan tawaf qudum sebelum berangkat ke Mina. Mereka ditempatkan di Mina Tower sebelum meneruskan pergerakan ke Arafah, tengah malam ini (waktu Arab Saudi). – AlHijrah Online / Ardi Herman Mohd Mardzi


BANGLADESH MULA PASANG PAGAR DI KEM ROHINGNYA

BALUKHALI: Tentera Bangladesh mula mendirikan pagar di sekitar kawasan perkhemahan ratusan ribu pelarian Rohingya meskipun mendapat aduan daripada pemimpin masyarakat dan kumpulan hak asasi manusia.

Pesuruhjaya Pelarian Bangladesh, Mahhbub Alam Talukder mengesahkan kepada AFP bahawa pembinaan telah bermula, namun enggan mengulas lanjut.

Ketua tentera, Jeneral Aziz Ahmed berkata, hujung bulan lalu jurutera pasukan keselamatan telah mula mendirikan tiang dan menempah dawai berduri.

“Ia akan menyekat pergerakan kami. Kami perlu berjalan jauh untuk mendapatkan makanan daripada pihak berkuasa. Kanak-kanak juga tidak dapat bermain lagi,” kata pemimpin Rohingya, Mohammad Hashim.

Tindakan tentera Bangladesh turut dikecam kumpulan hak asasi manusia yang menyifatkan pagar boleh mengubah kem menjadi penjara besar.

“Kerajaan Bangladesh tidak sepatutnya menjadikan kem pelarian Rohingya kepada penjara terbuka. Kawat berduri dan menara pengawal hanya untuk penjenayah, bukan orang yang melarikan diri daripada kekejaman besar-besaran di Myanmar,” tegas Pengarah Pemerhati Hak Asasi Manusia, Brad Adams. — SINAR HARIAN


DUTA PALESTIN HARGAI USAHA MESIR DALAM GENCATAN SENJATA DI GAZA

KAHERAH: Duta Palestin meluahkan penghargaannya dalam usaha Mesir untuk mencapai gencatan senjata antara Israel dan Palestin di Semenanjung Gaza dan menghentikan serangan baru-baru ini, menurut kenyataan Kedutaan Palestin di Kaherah di sini semalam.

Memetik laporan agensi berita Xinhua, Duta Palestin, Diab al-Louh “berterima kasih kepada Mesir atas usahanya menghentikan pencerobohan kejam Israel terhadap semua rakyat Palestin di Gaza dan menilai kedudukan Mesir dalam menyebabkan hak sah rakyat Palestin”.

Serangan Israel ke atas Gaza sejak selasa lalu menyebabkan sekurang-kurangnya 34 maut dan lebih 100 cedera, manakala berdozen roket dilancarkan militan Jihad Islam Palestin di timur dan tengah bandar Israel menyebabkan tiga cedera. Tiada kematian dilaporkan di pihak rejim Israel.

Ketegangan itu bermula selepas komander kanan Jihad Islam, Baha Abu al-Atta dan isterinya terbunuh dalam serangan udara rejim Israel di rumahnya pada selasa.

Kedua-dua pihak mengumumkan gencatan senjata yang dicapai pada khamis.

Jurucakap Jihad Islam, Musab al-Braim memberitahu pemberita, “perjanjian gencatan senjata berlaku pagi ini melalui perantaraan Mesir”.

Konflik Israel-Palestin bermula sejak lebih 70 tahun lalu diikuti dengan penjajahan Israel terhadap wilayah Palestin yang disokong barat pada 1948.

Mesir berulang kali menyuarakan sokongan untuk penyelesaian dua negara yang disokong PBB dan penubuhan sebuah negara Palestin bebas dengan Baitulmaqdis Timur sebagai ibu negara berdasarkan perjanjian sempadan selepas perang 1967. — Terjemahan AlHijrah Online


TV ALHIJRAH SAJI KEMPEN SYAWAL MENYATU HATI SEMPENA AIDILFITRI

KUALA LUMPUR: Kekangan penularan COVID-19 tidak menghalang AlHijrah Media Corporation (TV AlHijrah) untuk terus menyantuni audiens penonton dengan pendekatan inklusif dan kreatif menepati norma baharu Malaysia.

Malah TV AlHijrah terus ke depan dalam merencana programnya sepanjang tempoh  pelaksanaan Perintah Kawalan Pergerakan (PKP) sejak 18 Mac lalu hinggalah ke Perintah Kawalan Pergerakan Bersyarat (PKPB) bagi memenuhi kehendak penonton setianya.

Ketua Pegawai Eksekutif TV AlHijrah, Namanzee Harris berkata, stesen TV Islamik itu berpeluang merancang dua kempen besar sepanjang tempoh PKP dan PKPB iaitu Kempen Ramadan dan terkini Kempen Aidilfiti.

“Kelaziman baharu dek wabak Covid-19 ini menuntut penglibatan inklusif seluruh warga kerja stesen ini untuk tampil kreatif berganda dalam memastikan dakwah dan hiburan tidak keterlaluan terus disajikan tanpa henti buat penonton.

“Kami bereksperimen dengan pelbagai strategi baharu dalam memastikan penonton kekal setia di stesen TV AlHijrah. Sebagai contoh, kami perkemaskan platform digital yang tidak memerlukan banyak tenaga kerja dalam menghasilkan sesuatu rancangan namun memberikan impak yang sangat tinggi dan memberangsangkan.

“Lihat sahaja kejayaan program Jom Ngaji dan E-Kaunter Netizen bersama Syamsul Debat. Ini adalah bukti bahawa penonton sudah mula mengadaptasi kepada norma penyiaran baharu,” kata pengemudi stesen TV Islamik yang akan menyambut ulang tahun kesepuluh penubuhannya pada tahun ini.

Namanzee berkata TV AlHijrah memilih tema Syawal Menyatu Hati sebagai asas kepada sambutan perayaan Aidilfitri 1441H tahun ini.

“Benar, pada saat ini, kita semua khuatir, risau, gusar dan takut dengan wabak COVID-19 tetapi Aidilfitri masih perlu terus diraikan. Lihat kembali kepada falsafah sambutan Aidilfitri di dalam Islam. Sekiranya diamati, pensyariatan perayaan Aidilftri ini berlaku selepas pelaksanaan ibadah yang besar dalam Rukun Islam iaitu ibadah puasa.”

“Maka, tidak keterlaluan jika kita katakan tradisi sambutan perayaan Aidilfitri ini mempunyai matlamat dan falsafah yang amat tinggi dan mulia. Cuma kita harus pastikan sambutannya pada tahun ini dalam keadaan besederhana, berwaspada serta mematuhi garis panduan yang telah ditetapkan pihak kerajaan.”

“Kami di TV AlHijrah berusaha sehabis baik untuk menyajikan rancangan-rancangan yang mampu menyatu hati penonton semua dalam meningkatkan keimanan sekaligus memberi nilai tambah dalam kehidupan,” katanya.

Sambutan Syawal tahun ini menyaksikan TV AlHijrah memperuntukkan 25 jam program Aidilfitri di platform televisyen dan digitalnya, membabitkan program genre dewasa, wanita dan remaja.

“Bukan itu sahaja, Ramadan tahun ini turut memperlihatkan kerjasama erat di antara TV AlHijrah dan rakan penyiar lain dalam dan luar negara,” kata Namanzee.

TV AlHijrah juga akan membawakan rancangan khas Assalamualaikum Solat Raya Live yang akan disiarkan secara serentak Astro Oasis dan Astro Naura.

“Menerusi Assalamualaikum Solat Raya Live penonton bukan sahaja boleh menyaksikan solat hari raya Aidilfitri yang dilaksanakan di Studio Digital TV AlHijrah, malahan para penonton juga berpeluang untuk mendengar Khutbah Raya yang akan disampaikan sendiri Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri,” katanya.

Tidak melupakan hiburan dalam kerangka Islamik, TV AlHijrah juga akan menyiarkan empat filem istimewa terbitan produksi dalam dan luar negara khas buat semua.

“Peminat seni bela diri silat wajib untuk menonton filem tayangan perdana berjudul Geran terbitan Layar Pictures Sdn Bhd. Filem yang berkisar tentang dunia persilatan ini, turut mengajar penonton erti persahabatan, kasih sayang dan kemaafan.

“Kami bawakan juga Bioskop Hijrah iaitu barisan filem Indonesia seperti Malaikat Kecil, Iqro My Universe dan Kalam Kalam Langit. Kesemua filem ini memiliki DNA penyiaran TV AlHjrah iaitu mempromosi gaya hidup Islam dan nilai-nilai murni universal,” kata Ketua Pegawai Eksekutif TV AlHijrah.

Antara program istimewa TV AlHijrah yang wajib ditonton adalah rancangan Munajat, Malaysia QuranTime Istimewa Aidilfitri, Berita AlHijrah Istimewa Aidilfitri, Belaian Kasih Istimewa Aidilfitri, Kembara Suci Jejak Bumi Anbiya Istimewa, Tausiyah Ustazah Asma Istimewa Aidilfitri dan E-Kaunter Netizen Syamsul Debat. – AlHijrah Online


TRAGEDI KEPALA AIR: MAYAT BEKAS IMAM DIJUMPAI

YAN: Mangsa kelima tragedi kepala air yang berlaku Rabu lalu ditemui dalam operasi mencari dan menyelamat (SAR), hari ini.

Pengarah Jabatan Bomba dan Penyelamat Malaysia (JBPM) Kedah Sayani Saidon berkata, pasukan SAR 4 dan SAR 6 berjaya menemui mangsa kelima itu di bawah timbunan kayu, pada jam 3.23 petang tadi.

Katanya, jasad mangsa masih dalam keadaan baik semasa ditemui dan mayat mangsa kemudiannya diserahkan kepada pihak polis untuk tindakan lanjut. Bagaimanapun, usaha mencari seorang lagi mangsa masih diteruskan di Titi Hayun.

Sementara itu, Ketua Polis Daerah Yan, Deputi Supt Shahnaz Akhtar Haji mengesahkan penemuan mayat mangsa disahkan sebagai Ku Shuib Ku Abdullah, 91 tahun. Sebelum ini, empat mangsa maut ditemui pada Rabu dan Khamis lalu dalam kejadian kepala air di Gunung Jerai.

Mangsa yang meninggal dunia disahkan sebagai Ahmad Din, 68, yang ditemui di Kampung Setoi manakala mangsa kedua, Shahruzi Mohamad, 53, ditemui di kilometer 8 Gunung Jerai pada jam 11 malam pada hari kejadian. Manakala mangsa ketiga, Zainol Morad, 66, ditemui di Kampung Titi Hayun pada jam 12.30 tengah malam dan mangsa keempat, Mohamad Faizal Mohd Zohir, 28, ditemui di KEDA Sungai Udang kira-kira enam kilometer dari lokasi mangsa dilaporkan terjatuh, pada Khamis lalu.—AlHijrah Online


LELAKI GAGAL LARIKAN WANG DALAM MESIN ATM

TANAH MERAH: Seorang lelaki gagal melarikan wang dalam sebuah mesin pengeluaran wang automatik (ATM) dengan menggunakan mesin pencanai (grinding machine) dalam satu kejadian di sebuah bank, di sini awal pagi tadi.

Ketua Polis Daerah Tanah Merah Supt Wan Zulfikri Wan Othman berkata kejadian itu dilaporkan pihak bank terbabit pada 7.16 pagi selepas menyedari salah sebuah ATM di premis itu rosak serta terdapat kesan dicanai di bahagian bawah.

Beliau berkata semakan menerusi rakaman kamera litar tertutup (CCTV) di luar premis itu menunjukkan seorang lelaki dilihat berjalan kaki dengan membawa sebuah kerusi plastik memasuki ruang menempatkan mesin ATM pada pukul 1.59 pagi.

“Suspek turut bertindak menutup CCTV dengan menggunakan pita pelekat selain kertas minyak pada pintu utama ruang berkenaan bagi mengelak perbuatannya dilihat.

“Suspek didapati berusaha hampir dua jam untuk cuba melarikan wang tunai di mesin ATM terbabit sebelum keluar semula pada 3.15 pagi dengan menggalas beg,” katanya kepada pemberita, di sini hari ini.

Wan Zulfikri berkata kes sedang disiasat mengikut Seksyen 380/511 Kanun Keseksaan.–AlHijrah Online


ISRAEL LANCAR SERANGAN UDARA DI GAZA

BAITULMAQDIS: Semenanjung Gaza kembali diserang Israel hari ini melalui serangan udara di dua kawasan.

Serangan tersebut merupakan tindak balas terhadap rakyat Gaza yang bertempur dengan tentera Israel di sempadan serta melepaskan belon api ke Selatan Israel.

“Jet tempur ‘Israel Defense Forces’ (IDF) menyerang sebuah markas tentera Hamas yang digunakan untuk pembuatan senjata dan latihan serta pintu masuk ke terowong pengganas yang bersebelahan dengan Jabalia.

“Serangan itu sebagai tindak balas terhadap Hamas selepas melancarkan belon api ke wilayah Israel dan rusuhan ganas yang berlaku semalam,” kata kenyataan tentera Israel.

Jumlah mangsa akibat serangan terbaharu Israel itu setakat ini belum dikenal pasti.—AlHijrah Online


“KAMU TIADA HATI” – ISTERI PRAMUGARA MH370 KEPADA JOCELYN CHIA

KUALA LUMPUR: Kecaman terus dilontarkan terhadap pelawak asal Singapura, Jocelyn Chia susulan tindakannya memperlekeh Malaysia dan kehilangan pesawat Malaysia Airlines, MH370 pada 2014 menerusi satu video di pentas komedi yang tular baru-baru ini.

Dalam satu muat naik di Instagram, Intan Maizura Othaman yang juga isteri kepada salah seorang pramugara MH370 yang hilang, menyifatkan tindak tanduk pelawak berkenaan jelas menggambarkan bahawa wanita itu tiada empati, kerana tidak ada hati dan mungkin tidak memiliki keluarga.

“Kamu tahu tak betapa ramainya ibu yang masih menangis hingga hari ini? Oh tidak, kamu tidak tahu kerana kamu tiada empati, kerana kamu tiada hati, atau mungkin kamu tidak ada keluarga.

“Jika kamu ada keluarga pun, pasti mereka akan malu kerana dengan lawak bodoh kamu.

“Mempunyai hati, biar pun tinggal di sebuah negara membangun adalah jauh lebih baik berbanding kamu di sebuah negara yang dikatakan maju tetapi menjadi orang yang keji,” kata Intan Maizura dengan nada terkilan, di laman sosial Instagramnya.

Kata Intan Maizura lagi, Jocelyn tidak wajar membuat jenaka sedemikian, semata-semata untuk mendapat pengiktirafan daripada orang ramai.

“Anak lelaki saya, Muhammad masih menangis hingga hari ini susulan kehilangan bapanya, dan kamu di sini tergamak (berani) menjadikan MH370 sebagai bahan jenaka,” memetik kata-kata Intan Maizura dalam video berkenaan.

Setakat petang Jumaat, video yang dimuat naik Intan Maizura telah dimainkan sebanyak lebih 137 ribu kali di laman Instagram, dengan hampir 350 komen menyokong apa yang dikatakan wanita berkenaan.

Intan Maizura, 43 tahun adalah isteri kepada pramugara, Mohd Hazrin Mohamed Hasnan, salah seorang daripada 239 penumpang dan anak kapal pesawat MH370 yang hilang sejak 8 Mac 2014.

Ketika insiden yang menggemparkan dunia itu, Intan Maizura sedang hamil anak kedua (Muhammad). Manakala kakak kepada Muhammad adalah Iman, kini berusia 14 tahun, hasil perkahwinannya dengan Mohd Hazrin. – Alhijrah Online


KERAJAAN AKUI WUJUD KELOMPONGAN UNDANG-UNDANG ISU PENCEMARAN

ALOR SETAR: Kementerian Perumahan dan Kerajaan Tempatan (KPKT) mengakui wujud kelompongan undang-undang untuk membolehkan tindakan penguatkuasaan diambil terhadap pengilang yang menyebabkan pencemaran ekosistem alam.

Atas faktor itu, Menterinya, Zuraida Kamaruddin berkata, pihaknya akan mengkaji dan mencadangkan agar satu usul menggubal undang-undang lebih tegas dapat diambil terhadap pengilang mengikut Akta Kerajaan Tempatan 1976 (Akta 171).

Menurut Zuraida ketika ini hanya Kementerian Alam Sekitar dan Air yang mempuyai kuasa untuk mengambil tindakan terhadap pengilang yang melakukan pencemaran.

Manakala KPKT hanya mengeluarkan lesen dan mengutip cukai kepada premis perniagaan dan pengilang.

“KPKT maklum tentang kelompongan sedikit dari segi undang-undang.

“Kita memang dalam persediaan untuk menggubal undang-undang untuk mengukuhkan penguatkuasaan yang lebih berat kepada pesalah,” katanya.

Beliau berkata demikian selepas melakukan kunjungan hormat ke atas Menteri Besar Kedah, Muhammad Sanusi Md Nor di Wisma Darul Aman.

Mengulas lanjut, Zuraida berkata perkara itu perlu diketengahkan berikutan isu pencemaran sungai dari kilang-kilang sering berulang di Selangor.

Oleh itu katanya kerajaan negeri mesti mengambil serius untuk menangani permasalahan tersebut.

Sejak Khamis lalu hingga semalam, sebanyak 1,292 kawasan di Lembah Klang mengalami gangguan air berikutan pencemaran bau di Sungai Selangor hingga mengakibatkan empat loji rawatan air tidak dapat beroperasi.– AlHijrah Online


PDRM LAKSANA KADAR KHAS BAYARAN SAMAN RM50 SETIAP SATU

GUA MUSANG: Polis Diraja Malaysia (PDRM) melaksanakan kadar khas bayaran saman berjumlah RM50 setiap satu bagi semua saman trafik termasuk kesalahan pada 2022 dan sebelumnya bermula hari ini hingga 21 Mei depan.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Seri Mat Kasim Karim berkata kadar khas itu julung kali dilaksanakan oleh pihak PDRM bagi memberi peluang ke atas saman yang tidak boleh dikompaun untuk diselesaikan.

Beliau berkata potongan hampir 85 hingga 86 peratus tersebut untuk menzahirkan hasrat kerajaan menyumbang dari segi memberi kemudahan kepada rakyat dengan mengurangkan bebanan dihadapi masyarakat.

“Kita buka semua saman yang sebelum ini kita sekat contoh saman-saman yang tidak boleh dikompaun dan perlu ke mahkamah.

“Kita buka kerana keluhan masyarakat yang jika (saman) disekat tidak boleh dibuat pembaharuan lesen, pembaharuan cukai jalan jadi kita buka supaya masyarakat semua boleh merasai dan dapat kemudahannya,” katanya kepada pemberita ketika mengadakan lawatan di laluan alternatif Gua Musang di sini semalam.

Mat Kasim berkata walau bagaimanapun tawaran terbabit tidak sah untuk kes saman yang masih melalui proses perbicaraan di mahkamah.

“Cuma kita sekat hanya kes-kes melibatkan pihak ketiga, contohnya kes dalam perbicaraan yang itu kami tak boleh kerana masih tergantung dengan perbicaraan dan sebagainya,” katanya.

Pada masa sama, beliau menyeru masyarakat supaya mengambil peluang yang ditawarkan kerajaan malah tempoh pembayaran juga diberi sehingga selepas perayaan Aidilfitri.

“Saya mahu tekankan saman yang tidak boleh dikompaun itu perlu diambil kesempatan ini (kerana) sebelum ini tidak pernah (dilaksanakan) dalam sejarah PDRM kerana kami terikat pada peraturan tetapi kerajaan tengok apa yang boleh dibantu, maka kita bantulah sebaik mungkin.

“Janganlah tergesa-gesa untuk membuat pembayaran, sambutlah Aidilfitri dahulu kita bagi sebulan ada masa lagi,” katanya,” katanya.–AlHijrah Online


PM Palestin letak jawatan

RAMALLAH, 30 Januari – Perdana
Menteri Palestin Rami Al-Hamdallah dilaporkan menghantar surat peletakan
jawatan kepada Presiden Mahmoud Abbas, hari ini

Sinar Online memetik laporan
Reuters mengatakan peletakan jawatan beliau dilihat sebagai cabaran terbaharu
terhadap usaha damai dengan Pergerakan Hamas yang mengambil alih kuasa di Gaza
pada 2007.

Menurut kenyataaan rasmi yang
dikeluarkan selepas mesyuarat Kabinet, sekiranya Presiden Mahmoud Abbas
menerima peletakan jawatan tersebut, kerajaan pimpinan Al-Hamdallah akan terus
menjalankan tanggungjawabnya sehingga kerajaan baharu dibentuk.

Terdahulu, Al-Hamdallah
menawarkan diri untuk meletak jawatan susulan cadangan pembentukan kerajaan
baharu oleh pergerakan Fatah Abbas, bertujuan untuk mengasingkan Hamas daripada
senario politik Palestin.


POLIS TAHAN WANITA DISYAKI PUKUL SUAMI HINGGA MATI

SHAH ALAM: Polis menahan seorang wanita kerana disyaki membunuh suaminya di rumah sewa mereka di Taman Sri Muda di sini, semalam.

Ketua Polis Daerah Shah Alam ACP Mohd Iqbal Ibrahim berkata pihaknya turut menahan adik lelaki mangsa berusia 29 tahun di rumah yang sama kerana dipercayai bersubahat.

Hasil siasatan pihaknya Mohd Iqbal berkata mangsa yang berusia 42 tahun ditemukan mati di rumah itu dengan lima kesan tetakan di belakang kepala selain kesan lebam pada badan, bibir terkoyak dan bengkak pada pipi disyaki akibat dipukul dengan senjata tumpul dalam kejadian sekitar 12.30 tengah malam semalam (10 Jun).

“Isterinya telah bertindak memukul mangsa yang mabuk hingga rebah kerana berang dengan sikap mangsa yang merupakan seorang kaki mabuk. Susulan itu mangsa mati di tempat kejadian,” katanya dalam kenyataan hari ini.

Mohd Iqbal berkata pihaknya telah menahan wanita berusia 40 tahun itu yang merupakan pekerja kilang dan adik mangsa sekitar pukul 3 petang.

Beliau berkata pasangan itu telah berkahwin selama 18 tahun dan adik mangsa adalah seorang pelajar kolej swasta yang tinggal bersama mereka sejak enam bulan lepas, manakala mangsa bekerja sendiri dalam sektor pembersihan.

Kedua-dua suspek kini direman selama enam hari bermula hari ini dan kes disiasat mengikut Seksyen 302 Kanun Keseksaan, katanya. –AlHijrah Online


BANK NEGARA MALAYSIA KEKALKAN OPR PADA 3.00 PERATUS

KUALA LUMPUR: Mesyuarat Jawatankuasa Dasar Monetari (MPC) Bank Negara Malaysia (BNM) pada Khamis memutuskan Kadar Dasar Semalaman (OPR) dikekalkan pada 3.00 peratus.

BNM menjelaskan pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.

Bank pusat menambah MPC terus menilai bahawa risiko ketidakseimbangan kewangan pada masa hadapan adalah terhad.

BNM memaklumkan MPC juga kekal berwaspada terhadap perkembangan semasa dan akan terus memantau data baharu bagi memaklumkan penilaian prospek inflasi dan pertumbuhan dalam negara.

“MPC akan memastikan pendirian dasar monetari kekal kondusif untuk pertumbuhan ekonomi yang mampan dalam keadaan harga yang stabil,” jelas BNM dalam Pernyataan Dasar Monetari yang dikeluarkannya.

Menurut bank pusat ekonomi global terus berkembang, didorong oleh keadaan permintaan dalam negara yang berdaya tahan dengan sokongan keadaan pasaran pekerja yang teguh.

Walau bagaimanapun, pertumbuhan global terus terjejas disebabkan oleh inflasi teras yang berlarutan dan kadar faedah lebih tinggi.

“Meskipun pembukaan semula China terus menyokong ekonomi global, kadar pemulihannya menjadi perlahan pada bulan-bulan kebelakangan ini. Pada peringkat global, inflasi keseluruhan terus menurun, namun inflasi teras masih melebihi purata yang dicatatkan sebelum ini. Pendirian dasar monetari bagi kebanyakan bank pusat dijangka kekal ketat,” tambahnya.

BNM menjelaskan prospek pertumbuhan terus bergantung pada risiko pertumbuhan menjadi lebih perlahan, terutama disebabkan oleh momentum ekonomi utama yang lebih perlahan, inflasi sebenar lebih tinggi berbanding jangkaan, ketegangan geopolitik yang semakin meruncing dan keadaan pasaran kewangan yang menjadi ketat secara mendadak.

Susulan pertumbuhan kukuh pada suku pertama 2023, ekonomi Malaysia berkembang pada kadar yang lebih sederhana pada bulan-bulan kebelakangan ini berikutan eksport yang terjejas disebabkan oleh permintaan luaran yang lebih perlahan seperti yang dijangka, menurut bank pusat.

BNM memaklumkan pertumbuhan bagi bulan-bulan seterusnya pada 2023 akan terus didorong oleh permintaan dalam negara yang berdaya tahan dengan perbelanjaan isi rumah terus disokong oleh keadaan pasaran pekerja yang menggalakkan, terutama dalam sektor berorientasikan dalam negara.

Ketibaan pelancong bertambah dengan stabil dan dijangka terus meningkat lantas menggiatkan aktiviti berkaitan pelancongan, jelasnya.

Dari segi pelaburan, BNM menjelaskan aktiviti pelaburan akan disokong oleh projek infrastruktur berbilang tahun yang terus dilaksanakan manakala keadaan kewangan domestik juga terus kondusif untuk pengantaraan kewangan susulan pertumbuhan kredit yang berterusan, tambahnya.

“Prospek pertumbuhan bergantung pada risiko pertumbuhan menjadi perlahan, berpunca daripada pertumbuhan global yang lebih lemah daripada jangkaan. Risiko pertumbuhan menjadi lebih tinggi pula berpunca terutama daripada faktor dalam negara seperti aktiviti pelancongan yang lebih kukuh berbanding jangkaan serta pelaksanaan projek yang lebih pantas,” menurut BNM.

Bank pusat berpandangan inflasi keseluruhan terus menurun berikutan faktor kos yang lebih rendah.

Meskipun inflasi teras juga menjadi sederhana, inflasi tersebut kekal tinggi berbanding dengan purata jangka panjang berikutan faktor permintaan dan kos yang berlarutan.

Menurut BNM inflasi keseluruhan dan inflasi teras bagi separuh kedua 2023 diunjurkan lebih rendah namun pada amnya adalah mengikut jangkaan.

“Risiko terhadap prospek inflasi terus sangat dipengaruhi oleh inflasi teras yang berlarutan, perubahan dasar dalam negara mengenai subsidi dan kawalan harga, serta perkembangan harga komoditi global dan pasaran kewangan,” tambah BNM. –AlHijrah Online


IBU BAPA, PENJAGA DIBENAR TEMAN REMAJA TERIMA VAKSIN BERMULA 3 OKTOBER

PUTRAJAYA: Ibu bapa atau penjaga dibenarkan untuk menemani remaja bagi mendapatkan vaksinasi bermula 3 Oktober ini.

Timbalan Menteri Kesihatan 1 Datuk Dr Noor Azmi Ghazali berkata, hanya seorang ibu atau bapa atau penjaga sahaja dibenarkan menemani remaja untuk masuk ke Pusat Pemberian Vaksin (PPV) bagi melihat sendiri proses vaksinasi yang diberikan.

Tambahnya, individu dewasa yang menemani juga dibenarkan merakam video suntikan ke atas remaja semasa proses vaksinasi dijalankan.

“Setelah selesai proses vaksinasi, ibu atau bapa atau penjaga diminta menunggu di luar bagi memastikan kerusi disediakan di kawasan pemerhatian mencukup untuk remaja yang telah divaksinasi duduk dan diawasi.

“Selepas tamat tempoh pemerhatian 15 hingga 30 minit, remaja akan dikembalikan kepada jagaan ibu atau bapa atau penjaga,” katanya dalam kenyataan hari ini.

Sebelum ini tular video seorang remaja 12 tahun disuntik picagari kosong oleh seorang petugas kesihatan semasa mendapatkan vaksinasi di PPV Universiti Malaysia (UM), Khamis lepas.

Petugas kesihatan yang menyuntik remaja tersebut dilapor telah diberhentikan dari bertugas memberi vaksin di PPV tersebut dengan serta merta.

Ulas Noor Azmi yang juga Pengerusi Jawatankuasa Bertindak Imunisasi COVID-19 Remaja (CITF-A), kerajaan memandang serius insiden tersebut di samping mengambil tindakan sewajarnya bagi memastikan proses vaksinasi dilakukan dengan selamat dan sempurna.

“Keselamatan dan kesejahteraan semua pengamal perubatan akan terus dipantau untuk mematuhi prosedur operasi standard (SOP).

“Semua petugas kesihatan dan sukarelawan terlibat diingatkan untuk menjalankan tugasan dengan penuh teliti dan bertanggungjawab,” katanya.—AlHijrah Online


AS arah kakitangan kerajaan bukan kecemasan tinggalkan Iraq

BAGHDAD – Kedutaan Amerika Syarikat (AS) di Iraq pada Rabu berkata Jabatan Negara AS telah mengarahkan kakitangan bukan kecemasan yang bertugas di kedutaan negara itu di Baghdad dan konsulatnya di Erbil agar meninggalkan Iraq, lapor agensi berita China Xinhua yang dipetik oleh Bernama.

“Perkhidmatan visa normal di kedua-dua tempat (Baghdad dan Erbil) akan digantung buat sementara,” menurut kenyataan kedutaan itu.

“Kerajaan AS telah mengehadkan keupayaan untuk menyediakan perkhidmatan kecemasan kepada rakyat AS di Iraq,” tambahnya.

Terdahulu, tentera AS berkata anggotanya kini dalam keadaan berjaga-jaga di Iraq dan Syria susulan kebimbangan terdapat “ancaman yang pasti” daripada pasukan yang disokong Iran di rantau itu.

Langkah AS itu dibuat susulan situasi tegang di rantau itu selepas Presiden Donald Trump memutuskan untuk tidak mengecualikan sekatan bagi pengimport utama untuk terus membeli minyak Iran apabila tempohnya tamat pada awal Mei.

AS juga telah meningkatkan jumlah tenteranya di rantau itu baru-baru ini dengan menghantar sebuah pesawat pengangkut, pengebom dan sistem anti-peluru berpandu ke sana, dengan memberi alasan terdapat ancaman serangan oleh Iran.- Sinar Harian


TH BUKAN HANYA MENGURUS!

Siri laporan khas Berita AlHijrah mengenai TH dan tugasnya yang bukan hanya mengurus tapi menjana ekonomi ummah.

Laporan wartawan, Zaim Zamani untuk Berita AlHijrah 12 Januari 2020. — AlHijrah Online


KERJASAMA MALAYSIA-INDONESIA MUDAHKAN PRODUK SIJIL HALAL TEMBUS PASARAN KEDUA NEGARA

KUALA LUMPUR: Produk dan logo halal Malaysia yang disijilkan Jabatan Kemajuan Islam Malaysia (JAKIM) boleh memasuki pasaran Indonesia tanpa halangan, susulan pemeteraian memorandum kerjasama (MoC) antara kedua-dua negara, berhubung Pengiktirafan Bersama Pensijilan Halal Bagi Produk Domestik yang telah ditandatangani semalam.

JAKIM dalam kenyataan memaklumkan, malah produk yang dikilangkan di Indonesia dan memakai logo halal Badan Penyelenggara Jaminan Produk Halal (BPJPH) selaku badan pensijilan halal di republik itu, juga boleh memasuki pasaran Malaysia.

“Kerjasama ini sekali gus memudahkan pengeksportan produk Malaysia ke Indonesia, serta menyumbang kepada peningkatan perdagangan produk halal antara kedua-dua negara,” menurut kenyataan itu.

Kenyataan itu menyebut menerusi MoC berkenaan, JAKIM disenaraikan sebagai badan pensijilan halal yang diiktiraf di Indonesia, manakala BPJPH disenaraikan sebagai badan pensijilan halal yang diiktiraf di negara ini.

“Selain itu, MoC ini juga membolehkan kedua-dua negara berkongsi pengalaman dan kepakaran dalam pengurusan pensijilan halal yang meliputi aspek latihan, penyelidikan dan analisis produk halal, demi kepentingan bersama.

“MoC ini akan menjadi perintis kepada kerjasama strategik antara kedua-dua negara dalam pengurusan halal yang lebih luas, pada masa akan datang,” menurut kenyataan itu.

Terdahulu, Perdana Menteri Datuk Seri Anwar Ibrahim dan Presiden Indonesia Joko Widodo menyaksikan beberapa perjanjian yang ditandatangani wakil kementerian serta agensi berkaitan, dari kedua-dua negara di Seri Perdana, Putrajaya.

Antara perjanjian yang ditandatangani termasuk Pengiktirafan Bersama Pensijilan Halal Bagi Produk Domestik yang diwakili Ketua Pengarah JAKIM Datuk Hakimah Mohd Yusoff dan Pengerusi BPJPH bagi Indonesia Muhammad Aqil Irham.

Joko Widodo atau lebih dikenali sebagai Jokowi, mengadakan lawatan kerja selama dua hari ke Malaysia bermula semalam atas jemputan Anwar, susulan lawatan rasmi Anwar ke republik berkenaan pada Januari.

Kali terakhir Jokowi mengadakan lawatan rasmi ke Malaysia ialah pada 2019, selepas dilantik semula bagi penggal kedua menerusi Pilihan Raya Presiden pada 17 April. — AlHijrah Online


PERMOHONAN PENGELUARAN KHAS KWSP DIBUKA 1 APRIL, PEMBAYARAN 20 APRIL

KUALA LUMPUR: Permohonan bagi pengeluaran khas RM10,000 Kumpulan Wang Simpanan Pekerja (KWSP) akan dibuka bermula 1 April 2022 sehingga 30 April 2022, secara dalam talian.

KWSP dalam satu kenyataan berkata, permohonan tersebut kepada ahli KWSP di bawah umur 55 tahun.

Jelasnya, tempoh pembayaran akan dibuat bermula 20 April 2022.

“Ahli dibenarkan mengeluarkan jumlah maksimum sebanyak RM10,000 dan minimum RM50, selain perlu mengeluarkan baki simpanan dalam Akaun 2 mereka dahulu sebelum mengakses simpanan dalam Akaun 1.

“Sebarang maklumat lanjut akan dimaklumkan kelak,” katanya.—AlHijrah Online


COVID-19: 317 KES BAHARU, PALING TINGGI DICATATKAN

PUTRAJAYA: Sejumlah 317 kes baharu, menjadikan kes positif harian COVID-19 hari ini paling tinggi pernah direkodkan, sejak pandemik itu mula menular dalam negara.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah tersebut, kebanyakannya adalah kes yang mempunyai sejarah perjalanan ke Sabah.

“Kesemua 317 kes adalah kes penularan di dalam negara yang melibatkan 303 kes dalam kalangan warganegara dan 14 kes bukan warganegara.

“Daripada 317 kes tersebut, sebanyak 37 kes merupakan pengunjung yang pulang dari Sabah”, katanya dalam sidang media hari ini.

Menurut Dr Noor Hisham, terdapat tiga kluster baharu di Kedah, Kluster Bah Lunas dan Bah Rose, manakala di Selangor, Kluster Jelok.

Satu kematian dicatatkan hari ini, menjadikan jumlah kumulatif sebanyak 137 kes, manakala 29 kes dirawat di Unit Rawatan Rapi (ICU).

121 kes pulih turut dimaklumkan Dr. Noor Hisham hari ini, menjadikan jumlah kumulatif pulih sebanyak 10,216 kes.—AlHijrah Online


PKP: KEBENARAN SOLAT JUMAAT SEHINGGA 30 JEMAAH – JAWI

KUALA LUMPUR: Jabatan Agama Islam Wilayah Persekutuan (JAWI) mengumumkan kebenaran solat Jumaat dengan bilangan maksimum 30 jemaah di semua masjid dan surau Jumaat di Wilayah Persekutuan sepanjang tempoh Perintah Kawalan Pergerakan (PKP).

Pengarah JAWI, Mohd Ajib Ismail berkata kebenaran itu menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah melalui warkah Istana Negara hari ini, agar solat Jumaat diadakan dengan bilangan maksium 30 jemaah dengan penjarakan satu meter.

“Semua masjid dan surau Jumaat di Wilayah-Wilayah Persekutuan termasuk surau yang diberikan kebenaran khas bagi solat Jumaat dibenarkan melaksanakan solat Jumaat dengan bilangan maksimum 30 orang jemaah,” katanya dalam perkeliling kepada pengurusan masjid dan surau di Wilayah Persekutuan hari ini.

Bagi solat fardu lima waktu secara berjemaah, Mohd Ajib berkata, ibadah itu ditangguhkan untuk jemaah umum di semua masjid, surau dan surau Jumaat di Wilayah Persekutuan.

“Walaubagaimanapun, solat berjemaah bagi setiap solat fardu lima waktu hendaklah didirikan oleh bilangan maksimum lima orang yang terdiri daripada anggota jawatankuasa dan pegawai-pegawai masjid,” katanya.

Sementara itu aktiviti pengimarahan masjid juga ditangguhkan sepanjang tempoh PKP, namun aktiviti seperti kuliah, ceramah, dan seumpamanya boleh dilaksanakan secara dalam talian atau Facebook live yang dibuat di kediaman penceramah dan dikongsikan kepada ahli kariah.

“Laungan azan solat fardu lima waktu hendaklah diteruskan seperti biasa. Hebahan selepas azan menggunakan pembesar suara memaklumkan jemaah supaya mendirikan solat fardu di rumah masing-masing hendaklah dibuat oleh bilal yang melaungkan azan,” kata Mohd Ajib. – AlHijrah Online


PRU-15: PENGUNDI AWAL TUNAI TANGGUNGJAWAB MENGUNDI

KUALA LUMPUR: Proses pengundian awal bagi Pilihan Raya Umum ke-15 (PRU-15) dan Pilihan Raya Kecil (PRK) Dewan Undangan Negeri (DUN) Bugaya, Sabah bermula secara rasmi pada pukul 8 pagi ini, melibatkan sejumlah 224,828 pengundi awal.

Daripada jumlah itu, 117,473 orang adalah anggota tentera dan pasangan, manakala 107,355 lagi adalah polis dan Pasukan Gerakan Am (PGA) serta pasangan mereka.

Sebanyak 578 pusat pengundian awal dibuka di seluruh negara antaranya melibatkan Ibu Pejabat Polis Kontinjen (IPK), Ibu Pejabat Polis Daerah (IPD) dan kem-kem tentera, dengan sejumlah 970 saluran.

Berdasarkan warta Kerajaan Persekutuan bertarikh 31 Okt 2022 yang dimuat naik di laman sesawang Suruhanjaya Pilihan Raya (SPR), pusat mengundi awal akan ditutup secara berperingkat antara 12 tengah hari hingga 5 petang.

SPR turut menyarankan pengundi awal yang positif COVID-19 untuk berhubung terus dengan pegawai kesihatan daerah bagi memudahkan urusan pengundian awal masing-masing.

Proses pengundian awal turut disaksikan ejen-ejen calon yang bertanding, selain disiarkan secara langsung menerusi Facebook SPR di beberapa pusat mengundi awal terpilih.

Kertas undi awal tidak akan dikira hari ini dan kesemua peti undi akan disimpan di lokap-lokap balai polis untuk jagaan selamat.

Kertas-kertas undi tersebut hanya akan dikira pada hari pengundian 19 Nov, bermula pukul 4 petang di tempat pengiraan undi yang ditetapkan SPR serta disaksikan oleh ejen-ejen calon.

PRU15 melibatkan 222 kerusi Parlimen dan 116 kerusi DUN iaitu Perak (59), Pahang (42) dan Perlis (15).

PRK DUN Bugaya pula diadakan serentak dengan PRU15 selepas tertangguh ekoran proklamasi darurat bagi mencegah penularan COVID-19.

Tempoh berkempen ditetapkan selama 14 hari bermula hari penamaan calon pada 5 Nov lepas dan akan berakhir pada 11.59 malam, 18 Nov. –AlHijrah Online


HUKUMAN BERAT BENARKAN ANAK, REMAJA TIDAK CUKUP UMUR MEMANDU

PUTRAJAYA: Hukuman berat mengikut Akta Pengangkutan Jalan boleh dikenakan kepada sesiapa yang membenarkan anak atau remaja tidak cukup umur memandu, kata Menteri Pengangkutan Datuk Seri Dr Wee Ka Siong.

“Bukan sahaja terhadap pemandu bahkan pemilik kenderaan juga akan dikenakan tindakan paling berat kerana kecuaian dan menyebabkan kecederaan mana-mana pihak.

“Sesiapa yang disabit kesalahan ini boleh diambil tindakan keras, sebab remaja itu tiada lesen memandu dan perlindungan insurans,” katanya ditemui media pada majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana di sini, hari ini.

Beliau berkata demikian ketika diminta mengulas insiden remaja berumur 16 tahun yang memandu kenderaan pelbagai guna (MPV) merempuh dua pemotong rumput hingga mengakibatkan seorang daripadanya maut di Jalan Pintasan Semeling, Sungai Petani, Kedah, semalam.

Terdahulu media melaporkan, Ketua Polis Daerah Kuala Muda ACP Zaidy Che Hassan berkata remaja itu tidak memiliki lesen memandu dan kini ditahan di Ibu Pejabat Polis Daerah Kuala Muda untuk siasatan lanjut mengikut Seksyen 41 (1) Akta Pengangkutan Jalan 1987.

Sementara itu Wee berkata krisis Ukraine-Rusia yang telah memacu harga minyak mentah dunia, menjadi antara sebab harga tiket penerbangan domestik dan antarabangsa naik mendadak, selain permintaan yang tinggi.

Bagaimanapun katanya Suruhanjaya Penerbangan Malaysia (MAVCOM) telah diminta untuk memantau peningkatan harga tiket berkenaan.

Wee turut mengulangi bahawa harga tiket penerbangan yang dibeli pada saat akhir boleh menjadi mahal kerana penggunaan mekanisme penetapan harga dinamik, dengan memberikan contoh pembelian tiket pada musim Tahun Baru Cina dibuka pada harga antara RM300 hingga RM400, tetapi pembelian tiket beberapa hari sebelum penerbangan pula menyaksikan harga yang jauh lebih tinggi.–AlHijrah Online


Kos haji RM 9,980 kekal

KUALA LUMPUR – Lembaga Tabung Haji (TH) hari ini mengumumkan subsidi haji bagi jemaah haji Muassasah kekal ada dan kos menunaikan haji kali pertama kekal sebanyak RM9,980.

Menurut Menteri di Jabatan Perdana Menteri, Datuk Seri Dr Mujahid Yusof, TH berusaha menanggung subsidi lebih daripada RM306 juta meskipun berdepan pelbagai cabaran.

Jumlah ini susulan peningkatan kos haji tahun ini sebanyak RM22,900 seorang berbanding RM22,450 pada musim haji tahun lalu, katanya.

Jumlah subsidi pada tahun ini sebanyak RM 12,920.00.

Namun begitu, subsidi haji ini hanya diberikan kepada Bakal Haji yang Terpilih  bagi tahun semasa di mana tahun peruntukan adalah tahun ini 1440H/2019M  dan yang menunaikan haji buat kali pertama secara Muassasah.

Bagi pengiring atau yang merayu dan berjaya, dengan maksud mereka pergi menunaikan haji lebih awal dari tahun peruntukan adalah tidak layak mendapat subsidi haji ini.


47 MAT REMPIT DITAHAN HARI RAYA PERTAMA

BATU PAHAT: Sambutan Aidilfitri pada hari pertama dicemari aktiviti rempit di Dataran Penggaram, di sini.

47 penunggang motosikal berusia 15 hingga 30 tahun ditahan polis menerusi Op selamat ke-20.

Op bermula dari jam 5 hingga 7 petang itu mengepung kawasan dataran bagi memastikan kesemua penunggang motosikal tidak melarikan diri.

Ketua Polis Daerah Batu Pahat, Asisten Komisioner Ismail Dollah berkata, operasi selama dua jam telah melibatkan 12 anggota dan pegawai Bahagian Siasatan serta Penguatkuasaan Trafik Daerah (BSPTD) Batu Pahat.

“Operasi dilakukan berikutan aduan orang awam menyatakan puluhan remaja berkumpul dan membuat bising menggunakan motosikal di kawasan berkenaan,” jelasnya dalam kenyataannya pada Ahad

“Kesemua mereka diiring ke balai polis kira-kira 200 meter dari kawasan tersebut untuk pemeriksaan yang lebih lanjut,”

Sebanyak 79 saman dikeluarkan atas pelbagai kesalahan dan 10 buah motosikal disita di bawah seksyen 64(1) Akta pengangkutan Jalan (APJ) 1987 kerana tiada lesen menunggang dan mengubai suai ekzos, menurut ACP smail Dollah.

“Selain itu, polis turut menahan tiga remaja dalam konvoi kerana melakukan pembakaran suar asap yang mendatangkan bahaya dan mengganggu ketenteraman awam serta pengguna jalan raya.”

Kes disiasat mengikut seksyen 4 Akta Kesalahan kecil/ Seksyen 8 Akta Bahan Letupan.

“Pihak polis menasihatkan ibu bapa supaya memantau anak masing-masing bagi mengelakkan mereka terlibat dengan aktiviti tidak sihat melanggar peraturan dan undang-undang yang sedia ada,” Ujarnya–AlHijrah Online


AMBULANS BAWA JENAZAH TERBABIT KEMALANGAN

KEMAMAN: Sebuah ambulans membawa pesakit yang telah meninggal dunia terbalik apabila dirempuh sebuah kenderaan pikap, di Kilometer 1, Jalan Chukai-Air Putih berhampiran persimpangan lampu isyarat dekat Majlis Perbandaran Kemaman hari ini.

Ketua Polis Daerah Kemaman, Superintendan Hanyan Ramlan berkata, dalam insiden sekitar jam 10.45 pagi itu, pemandu ambulans yang berusia 37 tahun mengalami kecederaan ringan manakala pembantu perubatan berumur 27 tahun pula tidak mengalami sebarang kecederaan.

“Sewaktu kejadian, ambulan membawa seorang pesakit berusia 55 tahun ke Hospital Kemaman namun pesakit yang nazak itu meninggal dunia ketika berada dalam ambulan berkenaan.”

“Bagaimanapun ketika di lokasi kejadian, ambulans tersebut dirempuh sebuah kenderaan pikap jenis Mitsubishi yang dalam perjalanan ke Teluk Kalong, Kemaman.” katanya.

Hanyan berkata, siasatan awal mendapati kenderaan pikap itu  membelok ke kanan sebaik lampu isyarat hijau dan gagal mengelak ambulans terbabit dari arah Air Putih.

Beliau berkata, siasatan dijalankan mengikut Seksyen 43(1) Akta Pengangkutan Jalan 1987. –AlHijrah Online


29,423 TUNGGAKAN KES PUSAKA BERJAYA DISELESAIKAN SETAKAT OGOS

KOTA BHARU: Sebanyak 40 peratus atau 29,423 daripada 72,384 tunggakan kes pembahagian pusaka berjaya diselesaikan sejak awal tahun ini hingga Ogos lepas, kata Menteri Tenaga dan Sumber Asli Datuk Seri Takiyuddin Hassan.

Beliau berkata ia adalah hasil usaha berterusan oleh Kementerian Tenaga dan Sumber Asli (KeTSA) menerusi Jabatan Ketua Pengarah Tanah dan Galian Persekutuan (JKPTG) dalam menangani tunggakan kes pembahagian pusaka sehingga jumlahnya berkurangan kepada 42,961 kes.

Katanya pencapaian positif itu juga susulan semakan semula langkah kawalan COVID-19 semasa fasa peralihan ke endemik dan kelonggaran prosedur operasi standard (SOP) COVID-19 oleh kerajaan mulai April dan Mei lepas.

“Penempatan semula pegawai Unit Petugas Khas (UPK) Jabatan Ketua Pengarah Tanah dan Galian (JKPTG) yang sebelum ini ditempatkan di pentadbiran tanah negeri ke Pejabat Unit Pembahagian Pusaka (UPP) di setiap negeri di Semenanjung Malaysia telah membantu meningkatkan kapasiti penyelesaian kes dalam jangka masa pendek.

“Penyelesaian tunggakan kes berjalan lancar dengan sokongan dan kerjasama berterusan daripada pihak-pihak berkuasa negeri,” katanya pada sidang media selepas pelancaran Klinik Penyelesaian Tunggakan Kes Pusaka Peringkat Kelantan di sini hari ini.

Turut hadir Speaker Dewan Undangan Negeri (DUN) Kelantan Datuk Abdullah Ya’kub yang mewakili Menteri Besar Kelantan Datuk Ahmad Yakob.

Mengulas lanjut, Takiyuddin berkata KeTSA juga berharap pengambilan 50 pegawai dan 50 pembantu tadbir secara kontrak mulai Jan 2023 kelak dapat menyelesaikan baki tunggakan secara tuntas dan segera.

“Tindakan ini juga supaya tunggakan kes dapat diselesaikan sebelum pindaan Akta Harta Pusaka Kecil (Pembahagian) 1955 (Akta 98) dikuatkuasakan,” katanya.

Menurutnya purata tahunan kes yang diterima pada waktu ini adalah 60,000 kes dengan Kedah mencatat angka tertinggi iaitu 13,000 kes.

Katanya di Kelantan sahaja terdapat 7,570 kes pembahagian pusaka yang tertunggak setakat Ogos lepas dan diharap kes tunggakan ini dapat diselesaikan segera sebelum pindaan akta berkenaan dikuatkuasakan.

Beliau berkata pihak JKPTG sedang bekerjasama dengan Suruhanjaya Perkhidmatan Awam (SPA), Jabatan Perkhidmatan Awam (JPA) dan Kementerian Kewangan (MOF) bagi memastikan cadangan pelantikan kakitangan tambahan secara kontrak selama tiga tahun tersebut dapat dilaksanakan dengan kadar segera.

“Kakitangan tambahan yang dilantik secara kontrak ini akan ditempatkan di UPP negeri berdasarkan keperluan dan dijangka proses pengambilan selesai dibuat menjelang Disember ini dan tarikh lapor diri pada awal Januari 2023.

“KeTSA akan terus menerajui usaha bagi memastikan isu tunggakan pembahagian pusaka kecil diberi perhatian sewajarnya dalam memastikan suasana harmoni dapat diwujudkan dalam kalangan rakyat selaras dengan Nilai Kebersamaan dalam konsep Keluarga Malaysia,” katanya.

Menurutnya JKPTG juga akan membuka klinik penyelesaian tunggakan pusaka bagi memberi peluang kepada pelanggan serta waris hadir mendapatkan khidmat nasihat mengenai isu harta pusaka yang dihadapi dan konsultasi berhubung tatacara permohonan pembahagian pusaka.-AlHijrah Online


AFGHANISTAN KECAM ISRAEL, SIFATKAN SEBAGAI PENJENAYAH PERANG

NEW DELHI: Afghanistan mengecam serangan berterusan Israel di Palestin yang disifatkan sebagai “kekejaman yang tidak pernah berlaku sebelum ini” serta melabel pentadbiran Israel sebagai penjenayah perang.

“Di sebalik semua norma manusia, kini sudah lebih 40 hari tentera Zionis melakukan serangan di Semenanjung Gaza dan setiap hari mereka terus melanggar semua peraturan perang,” kata kerajaan sementara Afghanistan dalam satu kenyataan pada Khamis.

Merujuk kepada serangan berterusan ke atas hospital termasuk kompleks perubatan Al Shifa, Afghanistan meminta negara-negara Arab dan Islam untuk bertindak balas menerusi langkah “berkesan dan bermakna”.

Kenyataan itu mengecam pendirian tidak jujur pelbagai kerajaan serta organisasi Barat ketika jenayah kemanusiaan dilakukan oleh Israel di Palestin.

Sementara itu, Pakistan menggesa siasatan berhubung serangan tentera Israel ke atas kemudahan perubatan Gaza dan menuntut gencatan senjata segera demi melindungi nyawa dan infrastruktur awam.

“Pakistan mengutuk sekeras-kerasnya pengeboman oleh Pasukan Pendudukan Israel di sekitar hospital medan Jordan di Gaza, hingga mengakibatkan kecederaan kepada tujuh kakitangannya.

“Serangan tidak berperikemanusiaan ini adalah yang terbaharu dalam siri serangan ke atas hospital dan kemudahan perubatan di Gaza yang merupakan jenayah perang termasuk melanggar undang-undang antarabangsa secara terang-terangan,” menurut Kementerian Luar dalam satu kenyataan.–AlHijrah Online


MYCARECOV19 SEDIA KHIDMAT BIMBINGAN ROHANI, PERUNDANGAN DAN PENGURUSAN EMOSI – ZULKIFLI

KUALA LUMPUR: Program MyCareCoV19 TV AlHijrah dilihat mampu memberikan khidmat bimbingan kerohanian, nasihat perundangan dan pengurusan emosi buat rakyat Malaysia yang terkesan akibat wabak COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata rakyat Malaysia harus akur terhadap Perintah Kawalan Pergerakan (PKP) fasa ketiga bermula 15 hingga 28 April depan demi memutuskan rantaian pandemik COVID-19.

Katanya, bagi sesetengah pihak, lanjutan PKP ini dilihat sebagai rahmat dalam bencana.

“Manakan tidak, hampir dua bulan lamanya masa cuti ini dapat diisi dengan penuh berhemah bersama keluarga tercinta.

“Namun, PKP menjadi pembunuh psikologi secara senyap terhadap sebilangan besar masyarakat.

“Tekanan ekonomi keluarga dan himpitan isu rumahtangga dilihat menjadi pencetus kepada pelbagai isu emosi seperti tekanan perasaan dan kemurungan (depresi),” katanya dalam kenyataan di sini hari ini.

TV AlHijrah dengan kerjasama Jabatan Kemajuan Islam Malaysia (JAKIM), Jabatan Kehakiman Syariah Malaysia, Kumpulan Media Karangkraf Sdn Bhd (Karangkraf), Yayasan Warisan Ummah Ikhlas, Majalah Pa&Ma dan Majalah Keluarga menerusi kempen #MUSAADAHCOVID19 memulakan inisiatif baru, MyCareCoV19 khusus untuk memberi khidmat bimbingan kerohanian, nasihat perundangan dan pengurusan emosi buat rakyat Malaysia merentasi agama dan bangsa.

Program MyCareCoV19 akan bersiaran sebagai segmen dalam rancangan bual bicara pagi Assalamualaikum di TV Al-Hijrah setiap hari di antara jam 8 hingga 9.30 pagi bermula esok.

“Penonton boleh menghubungi talian 03 -2260 2412 untuk berkongsi rasa jiwa bersama pakar-pakar yang kita bawa setiap hari di dalam rancangan ini,” kata Zulkifli yang melancarkan program MyCareCoV19 melalui rancangan bual bicara Assalamualaikum hari ini.

“Saya maklum, ini adalah saat yang sukar buat segelintir masyarakat kita. Justeru, izinkan kami untuk cuba memeluk emosi dan menenangkan jiwa anda seupaya kami. Dengan izin-Nya, kita mesti menang,” katanya. — AlHijrah Online


Ekstradisi Zakir Naik: Jangan tunduk desakan India

KUALA LUMPUR – Gabungan Badan Bukan Kerajaan (NGO) Prihatin Malaysia menggesa kerajaan meneruskan pendirian dan tidak tunduk kepada desakan India untuk mengekstradisi pendakwah antarabangsa, Dr Zakir Naik ke negara itu bagi menghadapi perbicaraan mahkamah berhubung dakwaan pengubahan wang haram.

Wakil gabungan tersebut, Mohd Azmi Abdul Hamid berkata, pihaknya
menyokong pendirian kerajaan seperti yang dinyatakan oleh Perdana
Menteri, Tun Dr Mahatir Mohamad.

“Kami bukan mempersoalkan sistem perundangan India tetapi apa yang kami persoalkan adalah sistem perbicaraan yang didakwa akan dijalankan ke atas Zakir sebagai tidak adil berdasarkan kepada sikap negara itu dan media arus perdana di sana menanamkan prejudis terhadap beliau.

“Dengan niat itu, ekstradisi yang dituntut oleh kerajaan India hanyalah untuk menahan beliau bertahun-tahun dan kemudian baharu akan dibicarakan,” katanya pada sidang media Kempen Say No to India Extradition di Dewan Majlis Perundingan Melayu hari ini.

Isnin lalu, Dr Mahathir membandingkan status Zakir dengan permohonan Malaysia terhadap Australia berkenaan ekstradisi Sirul Azhar Umar yang disabitkan atas kesalahan bunuh.

Jelasnya, sebelum menerima permohonan ekstradisi daripada pemerintah India, kerajaan Malaysia perlu mengetahui apa yang berlaku  kepada individu berkenaan.

Namun begitu, kelmarin media melaporkan Kementerian Luar India menegaskan akan meneruskan usaha mengekstradisi Zakir.

Menurutnya, negara itu mempunyai urusan ekstradisi dengan banyak
negara pada masa lalu yang berjaya dan keadilan sistem kehakiman India
tidak pernah dipersoalkan.

Mengulas lanjut, Mohd Azmi berkata, kerajaan India cuba mendakwa Zakir dengan tuduhan untuk mengaitkan beliau dengan pelanggaran undang-undang negara itu dan mengalihkan dakwaan menghasut keganasan kepada pengubahan wang haram.

“Kami menganggap tuduhan ini sebagai naratif untuk menghubungkan Zakir dengan aktiviti pengganas yang sememangnya ditolak tegas oleh pendakwah antarabangsa itu. Dalam hal ini, pihak berkuasa India sendiri telah gagal menghasilkan bukti untuk menghukumnya.

“Prejudis terhadap  Zakir dan orang Islam telah menjadi motif dasar bagi mendakwa beliau dengan niat untuk membendung pengaruh besarnya di India serta dunia Islam. Pihak berkuasa India terlibat dalam agenda Islamophobia dan menjadikan Zakir sebagai tokoh sasaran utama bagi menanam kebencian,”  katanya.

Katanya lagi, pihaknya juga kesal dengan tindakan India yang sanggup berusaha sebanyak dua kali bagi menyenaraikan Zakir dalam senarai merah Interpol.

“Jelas dua percubaan itu gagal dan memalukan kerana tidak mempunyai bukti kukuh. Maka mengapa kerajaan India bersungguh-sungguh meneruskan usaha menahan beliau?

“Tuduhan  bahawa Zakir adalah pembawa ideologi kontroversi menggambarkan kejahilan kerajaan itu. Tidak ada bukti bahawa beliau menyebarkan ekstremis dan radikal dalam ucapannya,” katanya.

Mohd Azmi berkata, beberapa pendekatan sedang dijalankan melalui kempen yang telah digerakkan gabungan NGO itu seperti petisyen dalam talian supaya kerajaan Malaysia tidak tunduk kepada desakan India, penjelasan berkaitan isu Zakir di masjid, menyediakan maklumat berkaitan kronologi kes dan bertemu dengan Dr Mahathir sendiri bagi membincangkan isu itu.

“Petisyen  dalam talian kita telah mulakan petang semalam dan setakat hari ini  kita telah mengumpul hampir 500 tandatangan. Sasaran kita adalah untuk mendapatkan sejuta sokongan rakyat Malaysia,” katanya. – SINAR HARIAN


15 TERKORBAN, 12 CEDERA DALAM RUNTUHAN SALJI DI TIMUR TAJIKISTAN

ISTANBUL: Sekurang-kurangnya 15 orang terbunuh dan 12 lagi cedera dalam runtuhan salji di bandar Khorugh di timur Tajikistan, menurut sumber rasmi.

“Empat pangsapuri musnah sepenuhnya manakala 35 rumah dan lima bangunan ladang rosak sebahagian,” lapor Agensi Anadolu memetik kenyataan Jawatankuasa Situasi Kecemasan dan Pertahanan Awam Tajik (KHF).

Menurut kenyataan itu suruhanjaya KHF sedang mengenal pasti tahap kerosakan akibat runtuhan salji itu.

Runtuhan salji dijangka berterusan sehingga Ahad, menurut kenyataan itu yang memetik laporan meteorologi.–AlHijrah Online


REMAJA PEREMPUAN BALING PISAU PADA ADIK SEHINGGA MAUT DIREMAN ENAM HARI

JOHOR BAHRU: Seorang remaja perempuan yang dipercayai membaling pisau pada adik lelakinya sehingga menyebabkan maut di Ulu Pulai, Ulu Choh dekat Iskandar Puteri semalam, direman enam hari bermula hari ini.

Tempoh reman sehingga 25 Okt terhadap remaja berusia 18 tahun itu dikeluarkan Majistret Nurmadiana Mamat di Mahkamah Majistret di sini hari ini.

Perintah reman itu dikeluarkan bagi membolehkan kes tersebut disiasat mengikut Seksyen 302 Kanun Keseksaan.

Semalam, polis menahan remaja itu selepas menerima laporan mengenai insiden tersebut pada 2.15 petang.

Ketua Polis Daerah Iskandar Puteri ACP Rahmat Ariffin dilapor berkata tragedi malang itu dipercayai berpunca apabila mangsa yang berusia 16 tahun bergaduh dengan kakaknya berikutan berebut tempat duduk dalam kereta ketika pulang dari sekolah.–AlHijrah Online


RUSIA BANTAH PBB HALANG OPERASI TURKI

WASHINGTON: Rusia menyekat kenyataan Majlis Keselamatan
Pertubuhan Bangsa-Bangsa Bersatu (PBB) semalam yang meminta Turki menghentikan
operasi ketenteraannya di timur laut Syria.

Kenyataan dirangka Amerika Syarikat (AS) itu menggesa Turki
menghentikan operasinya dan menyelesaikan isu keselamatan dihadapinya melalui
saluran diplomatik.

Agensi berita Anadolu yang memetik diplomat PBB berkata, China
turut menyertai Moscow membantah draf Majlis Keselamatan PBB itu.

Menurut kenyataan itu yang diperoleh Anadolu, ia menyatakan “kebimbangan mendalam” anggota Majlis Keselamatan PBB mengenai operasi ketenteraan Turki dan “implikasinya termasuk dimensi kemanusiaan dan keselamatan”.

Turki melancarkan Operasi Peace Spring pada Rabu lalu bagi menghapuskan pengganas dari timur laut Syria bagi memastikan keselamatan di sempadannya, membantu kepulangan pelarian Syria dan integriti wilayah terbabit.

Ankara mahu membersihkan kawasan timur Sungai Euphrates dari pengganas
PKK dan kumpulan pengganas Syria, PYD/YPG.

PKK yang disenaraikan sebagai organisasi pengganas oleh Turki,
AS dan Kesatuan Eropah, bertanggungjawab atas kematian lebih 40,000 nyawa, termasuk
wanita, kanak-kanak dan bayi, sepanjang tempoh 30 tahun keganasan ke atas
Turki. – Terjemahan AlHijrah Online


TANAH RUNTUH DI PASIR MAS, 15 KELUARGA DIPINDAHKAN

PASIR MAS: Sejumlah 15 keluarga melibatkan kira-kira 50 orang penduduk di Kampung Pohon Celagi, Pasir Mas, Kelantan diarahkan mengosongkan kediaman mereka selepas berlaku kejadian tanah runtuh sepanjang 200 meter di tebing Sungai Kelantan.

Runtuhan yang dilaporkan bermula antara jam 2.30 hingga 6.30 pagi itu turut mengakibatkan sebuah rumah runtuh dipercayai akibat terjahan air Sungai Kelantan ke benteng berdekatan kediaman tersebut.

Ketua Polis Daerah Pasir Mas, Asisten Komisioner ACP Mohamad Roy Suhaimi Sarif berkata pihaknya menerima maklumat berlaku rekahan di kawasan itu sejak dua hari lalu namun rekahan terbabit semakin ketara malam tadi.

“Sehingga sekarang masih lagi ada pergerakan tanah dan semua mangsa yang terlibat telah diarahkan untuk berpindah,” katanya ketika ditemui dilokasi kejadi.

Tambah  Mohamad Roy Suhaimi, pihaknya telah mengambil tindakan dengan menutup laluan masuk ke kawasan berisiko sejak petang semalam selepas terdapat kesan rekahan dan mengarahkan penduduk berhampiran mengosongkan rumah masing-masing.

Tinjauan wakil Berita AlHijrah di Kelantan mendapati, penduduk di kawasan berkenaan sudah mula berpindah dari kawasan itu kerana bimbang keadaan tidak selamat berikutan pergerakan tanah masih berlaku.

Penduduk juga memaklumkan kejadian runtuhan itu pertama kali berlaku sejak mereka menduduki penempatan tersebut lebih 30 tahun lalu.

Tiada kemalangan jiwa dilaporkan dan siasatan lanjut sedang dijalankan pihak berkuasa. – AlHijrah Online


NAHAS PESAWAT: ‘BERHENTI MINUM SEKEJAP, KEJAP LAGI ABANG BALIK,’ KATA-KATA TERAKHIR PEMANDU E-HAILING KEPADA ISTERI

KUALA LUMPUR: Pemandu e-hailing yang membawa Nissan Almera maut dalam nahas pesawat terhempas di Elmina, Shah Alam, semalam, sempat menghubungi isterinya sebelum kejadian.

Mangsa, Sharipuddin Shaari, 53, dilaporkan telah menghubungi isterinya kira-kira 2.15 petang untuk memberitahu dia singgah minum di kawasan sekitar Elmina.

“Kali terakhir dia (ayah) telefon ibu saya. Dia kata berhenti minum sekejap, kejap lagi abang balik,” kata anak sulung arwah Muhammad Sharul Izuan, 16.

Memetik laporan Sinar Harian, Muhammad Sharul memaklumkan dia mengetahui kejadian tersebut selepas anggota polis datang ke rumah kira-kira jam 6 petang.

Dia sekeluarga terkejut dan tidak percaya selepas mengetahui bapanya terlibat dalam nahas pesawat itu.

“Pada pagi hari kejadian (Khamis), sebelum ke sekolah, saya sempat bertegur dengan ayah yang sedang isi air di tangki kereta.

“Minggu lepas waktu kami sekeluarga dalam perjalanan ke pusat beli-belah di Sepang untuk beli buku adik, dia (arwah) tiba-tiba bagi dua gambarnya untuk saya simpan. Dia hanya kata, ambil dan simpan,” katanya.

Muhammad Sharul dan sekeluarga reda akan pemergian ayahnya walaupun pada awalnya mereka tidak percaya dengan berita tentang nahas itu dilaporkan.

Namun selepas melihat video perakam papan pemuka kenderaan (dashcam) yang tular, mereka mengesahkan bahawa itu adalah kereta bapanya.

Sharipuddin yang berasal dari Arau, Perlis meninggalkan seorang balu, Suriana Muda, 43, dan dua anak iaitu Muhammad Sharul serta Nur Izzara Arissya, 9.

Semalam, sebuah pesawat membawa enam penumpang bersama dua juruterbang dilaporkan gagal dikawal lalu terhempas di kawasan Elmina, turut melibatkan seorang pemandu e-hailing dan seorang ‘rider’ makanan.–AlHijrah Online


AKADEMI QURRA’: TILMIZAH SYAHIRAH PESERTA PERTAMA DISINGKIR

KUALA LUMPUR: Perjuangan Tilmizah Syahirah dalam program realiti Akademi Qurra’ terbitan TV AlHijrah terhenti pada minggu kedua.

Tilmizah Syahirah atau Nur Ain Syahirah Shaifullah, 21 tahun, merupakan pelajar di bawah Mudarrisah Farhatul Fairuzah.

Pengumuman tersebut sekali gus menjadikan kesemua Tilmiz dan Tilmizah yang lain akan meneruskan perjuangan di Akademi Qurra’ pada minggu hadapan.–AlHijrah Online


SUMBANGAN TUNAI RAHMAH FASA 2 DIAGIH SEBELUM RAYA AIDILFITRI – PM

KUALA LUMPUR: Perdana Menteri Datuk Seri Anwar Ibrahim mahu pembayaran Sumbangan Tunai Rahmah (STR) Fasa Dua diagihkan lebih awal pada April sebelum sambutan Aidilfitri.

Katanya, beliau sudah meminta Kementerian Kewangan serta agensi berkaitan untuk menyegerakan agihan tersebut bagi memastikan golongan yang memerlukan menerima bantuan itu dengan cepat.

“Seperti yang disebutkan, STR fasa 1 sudah diedarkan dan sampai kepada rakyat yang berjumlah RM1.6 bilion, itu pada bulan Januari lalu.

“Saya sudah memberitahu Kementerian Kewangan dan agensi terlibat supaya meringankan mereka (golongan memerlukan) dengan bantuan STR fasa 2 yang harus diselesaikan pada pertengahan Ramadan atau awal April sebelum raya.

“Kita akan keluarkan fasa dua ini untuk golongan B40 mendapat STR,” katanya pada Waktu Pertanyaan Perdana Menteri di Dewan Rakyat hari ini.

Beliau berkata demikian bagi menjawab soalan tambahan Dr Mohammed Taufiq Johari (PH-Sungai Petani) mengenai penambahbaikan STR berbanding bantuan yang diberikan sebelum ini dan bagaimana kerajaan memastikan sumbangan dapat kepada golongan sepatutunya.

Mengulas mengenai penambahbaikan bantuan STR, Anwar berkata dalam Belanjawan 2023, keluarga dalam kumpulan miskin tegar layak menerima sumbangan hingga maksimum RM3,100, biarpun Bantuan Keluarga Malaysia (BKM) berjumlah RM2,500 masih diagihkan.

“Ada perincian kategori, contohnya (isi rumah) yang mempunyai lima anak atau tiga anak dan kadar tambahan yang penting iaitu untuk miskin tegar, tambahan RM600 daripada peruntukan awal.

“Untuk BKM pula, ibu bapa tunggal mempunyai anak dan warga emas, RM500 untuk ibu bapa tunggal dan untuk warga emas sebanyak RM300,” katanya.

Anwar yang juga Menteri Kewangan berkata kerajaan kini membuka permohonan baharu untuk STR, dan meminta individu yang layak untuk membuat permohonan segera sebelum 31 Mac supaya pembayaran dapat dikeluarkan pada Ramadan ini.

“Setakat 13 Mac seramai 320,103 orang telahpun mendaftar dan terima,” katanya.

Anwar ketika membentangkan Belanjawan 2023 berkata STR Fasa 1 untuk golongan B40 diberikan kepada isi rumah berpendapatan kurang RM2,500 yang layak, untuk  menerima sumbangan sehingga RM2,500 bergantung kepada bilangan anak.

Kerajaan juga akan memberi sumbangan tambahan RM600 kepada isi rumah penerima STR termiskin mengikut data e-Kasih, dengan keluarga dalam kumpulan miskin tegar menerima terima sumbangan sehingga maksimum RM3,100.

STR akan membantu meringankan beban sara hidup hampir sembilan juta penerima dengan peruntukan disediakan hampir RM8 bilion.–AlHijrah Online


SYAWAL PENUH MAKNA, RUMAH USANG DIBiNA SEMULA SERBA BARU

Ianya bermula dengan laporan Berita AlHijrah pada 6 Mei lalu, rumah usang yang didiami sebuah keluarga di Kg Alor Lek Kasar, Setiu, Terengganu dibina semula serba baru Syawal ini.

Keluarga enam beranak itu dulunya berhimpit dalam satu ruang rumah kayu yang usang tanpa bilik, kini mampu tersenyum dengan rumah yang lebih luas dua bilik, dilengkapi perabot dan peti ais yang lebih selesa.

Terima kasih kepada pihak yang membantu khususnya wakil rakyat tempatan, alumni SHAMS dan penduduk prihatin.

Sesungguhnya umat Islam bersaudara dan bantuan sumbangan RM20,000 yang diguna untuk membina rumah keluarga yang memerlukan ini membuktikan kuasa ummah melalui sedekah dan infak.

Ikuti visual laporan Berita AlHijrah siaran 4 Jun 2020 sempena bulan Syawal yang mulia. — AlHijrah Online


13 DITAHAN BERGADUH GARA-GARA BUNYI BISING MOTOSIKAL

KUALA LUMPUR: Tiga belas lelaki termasuk seorang pelajar Tingkatan Tiga yang terlibat dalam satu pergaduhan antara dua kumpulan gara-gara tidak berpuas hati terhadap bunyi bising ekzos motosikal ditahan polis pada Isnin malam.

Ketua Polis Daerah Ampang Jaya, ACP Mohamad Farouk Eshak berkata kesemua yang berusia antara 15 hingga 26 tahun itu, ditahan pukul 12.05 tengah hari, Selasa lepas, di perkarangan Ibu Pejabat Polis Daerah Ampang Jaya.

“Siasatan awal mendapati pergaduhan antara dua kumpulan berkenaan berpunca daripada rasa tidak puas hati dengan perbuatan kumpulan yang lain membuat bising dengan membunyikan motosikal.”

Kumpulan yang tidak berpuas hati ini kemudian telah menegur menyebabkan berlaku pertengkaran seterusnya pergaduhan dengan menggunakan topi keledar sehingga tiga daripada mereka mengalami cedera ringan dan dirawat di Hospital Ampang,” katanya dalam satu kenyataan di sini hari ini.

Kata Mohamad Farouk mereka yang ditahan antaranya bekerja sebagai penghantar makanan, pembantu jualan serta penganggur dan ujian air kencing mendapati semua suspek negatif dadah.

Bagaimanapun tiga daripada mereka yang berumur 20,21 dan 26 tahun mempunyai rekod kesalahan lampau membabitkan dadah dan jenayah.

Katanya kesemua suspek direman sehingga Sabtu ini.–AlHijrah Online


HOSPITAL MEDAN MALAYSIA MULA BEROPERASI DI TURKIYE

ADIYAMAN: Hospital Medan Malaysia (HMM) melalui Op Starlight 2, telah memulakannya operasinya di Turkiye hari ini mengikut perancangan.

HMM dengan kekuatan 106 pegawai dan anggota beroperasi di Celikhan, Adiyaman, iaitu kawasan paling teruk terjejas akibat gempa.

HMM yang dikelola Angkatan Tentera Malaysia itu, turut berkongsi di Facebook MyJointForce telah menerima pesakit pertama yang merupakan penghidap athma.

Panglima Angkatan Bersama yang juga peneraju Op Starlight 2, Leftenan Jeneral Datuk Noor Mohd Akmar Mohd Dom berkata, operasi Hospital Medan akan memberi khidmat perubatan kepada mangsa gempa bumi serta menawarkan perkhidmatan bagi tahap 1 dan 2 termasuk prosedur pembedahan.

Op Starlight 2 diaktifkan selepas kerajaan Turkiye memohon bantuan daripada Malaysia untuk membantu mangsa gempa bumi.

Sebelum ini HMM menerusi Op Starlight 1 telah dilaksanakan di Cox Bazar, Bangladesh pada 2018 bagi membantu pelarian Rohingya dari Myanmar yang lari ke Bangladesh.–AlHijrah Online


’SAYA BUKAN MENCARI KEMENANGAN TAPI REDA ALLAH’

BUTTERWORTH: Penyertaan Muhammad Qayyim Nizar Sarimi, 25, dalam Majlis Tilawah dan Hafazan al-Quran Peringkat Kebangsaan (MTHQK) 2023 bukan untuk mencari kemenangan.

Wakil Kelantan untuk kategori tilawah lelaki itu berkata, beliau menggunakan kemahiran bertarrannumnya untuk mencari reda Allah selain usaha menanam rasa cinta terhadap ayat-ayat Al-Quran kepada penonton.

“Saya tidak pernah meletakkan harapan untuk menang dalam mana-mana pertandingan tilawah yang saya sertai.

“Pesan guru saya untuk meletakkan niat menyertai pertandingan demi mencari reda Allah. Hak untuk menang dan kalah itu adalah milik Allah,” katanya ketika ditemui wartawan Berita AlHijrah di Pusat Konvensyen PICCA, Butterworth Arena, Pulau Pinang.

Bekas johan MTHQK 2020 yang juga Orang Kelainan Upaya (OKU) penglihatan itu berkata ramai peserta yang hebat menyertai MTHQK 2023 tahun ini.

Beliau berharap negara ini akan terus melahirkan qari dan qariah yang akan memberi inspirasi kepada ramai untuk mencintai Al-Quran.

Muhammad Qayyim berkata ramai menyifatkannya mempunyai kemahiran tinggi dalam bidang tarrannum, namun beliau merasakan masih banyak lagi yang perlu dipelajarinya.

“Saya masih seorang yang jahil, masih perlu belajar lebih mendalam lagi,” katanya.

Persembahan Muhammad Qayyim yang menggunakan Al-Quran Braille pada malam kedua MTHQK 2023 menarik perhatian dan menyentuh hati ramai orang. — AlHijrah Online


LELAKI CEDERAKAN PENIAGA SELEPAS KERETA BERGESEL DI LEBUH RAYA DITAHAN

JOHOR BAHRU: Polis menahan seorang lelaki dipercayai mencederakan seorang peniaga selepas kereta mereka bergesel di Kilometer 18, Jalan Johor Bahru-Air Hitam di sini semalam, setelah rakaman video insiden itu tular di media sosial sejak Sabtu lepas.

Ketua Polis Daerah Johor Bahru Utara ACP Rupiah Abd Wahid berkata lelaki berusia 39 tahun itu ditahan di tepi Jalan Putih, di sini pada pukul 4.50 petang bagi membantu siasatan.

“Sabtu lepas tular video berdurasi sembilan saat memaparkan seorang individu dipukul di tengah lebuh raya, dan Ibu Pejabat Polis Daerah Johor Bahru Utara mengesahkan telah menerima laporan berhubung kejadian itu,” katanya dalam kenyataan hari ini.

Beliau berkata siasatan mendapati kejadian berlaku pada 3.10 petang Jumaat lepas, ketika seorang lelaki berumur 57 tahun memandu kereta Mercedes-Benz yang dalam perjalanan dari Muar menghala ke Bukit Indah, apabila sebuah kereta Proton Saga di lorong mengubah laluan dan kedua-dua kenderaan itu bergesel.

Katanya sejurus kejadian, berlaku pertengkaran mulut dan pergaduhan yang mengakibatkan pemandu Mercedes itu dipukul dengan satu objek tumpul sehingga menyebabkan dia cedera di bahagian kepala dan lebam di tangan kiri.

Rupiah berkata kes disiasat mengikut Seksyen 324 Kanun Keseksaan dan Peraturan 6 (1) Kaedah-kaedah lalulintas 1959.–AlHijrah Online


LIMA NEGERI CAPAI 100 PERATUS PEMBAYARAN BWI

KUALA LUMPUR: Lima negeri iaitu Kelantan, Wilayah Persekutuan, Melaka, Terengganu dan Perak telah telah mencapai 100 peratus pembayaran Bantuan Wang Ihsan (BWI) kepada Ketua Isi Rumah (KIR) yang terkesan.

Perdana Menteri Datuk Seri Ismail Sabri Yaakob berkata, Pahang pula mencapai 65.5 peratus, Negeri Sembilan 82.7 peratus dan Selangor 47.6 peratus.

“Bagi mempermudahkan urusan agihan BWI agar lebih cepat dan efektif, Unit Penyelarasan Pelaksanaan (ICU) telah menubuhkan Pusat Kawalan Komunikasi dengan pemantau harian dibuat secara langsung bermula 27 Disember 2021.

“Sehingga 2 Januari, BWI telah selesai diagihkan kepada seramai 28,258 (61.2 peratus) daripada 46,162 KIR. Bantuan telah berjaya diagihkan dalam tempoh 10 hari selepas mangsa terkesan banjir berbanding tiga hingga enam bulan sebelum ini,” katanya dalam kenyataan hari ini.

Ujarnya daripada 51 kematian akibat bencana banjir yang direkodkan Polis Diraja Malaysia (PDRM) sehingga 2 Januari 2022, seramai 38 waris mangsa telah pun menerima BWI Pengurusan Kematian. – AlHijrah Online


LELAKI MURUNG AKIBAT PUTUS CINTA, ZIKIR DAN MENGAJI DI PEJABAT JAWI

KUALA LUMPUR: Seorang lelaki bertindak di luar kebiasaan selepas memasuki ruang majlis akad nikah di pejabat Jabatan Agama Islam Wilayah Persekutuan (JAWI) dan duduk di pelamin sambil berzikir dan mengaji dengan kuat, pagi tadi.

Menerusi ciapan di laman Twitter @myJAWIKL , lelaki tersebut dipercayai mengalami tekanan perasaan selepas putus cinta dengan pasangannya.

“Seorang pemuda tidak semena-mena, tidak berkasut, memasuki ruang majlis akad nikah di JAWI pagi ini, terus duduk di pelamin, berzikir dan mengaji dengan kuat.

“Syukur, pihak keselamatan dapat tangani dengan hikmah,” dalam bebenang di laman Twitter @myJAWIKL.

Dalam pada itu, pihak JAWI turut mendoakan agar Allah memberikan kesembuhan, jalan keluar serta kemudahan kepada individu tersebut dalam menghadapi ujian dalam hidupnya.—AlHijrah Online


DUA PELAJAR UNIKL MATI LEMAS DI SUNGAI CHILING PERETAK

KUALA LUMPUR: Dua pelajar Universiti Kuala Lumpur ditemukan lemas ketika bermandi-manda di Sungai Chiling Peretak, Kuala Kubu Baharu, tengah hari tadi.

Pengarah Jabatan Bomba dan Penyelamat Selangor, Datuk Norazam Khamis berkata, mangsa terlibat ialah Shaik Rahim Khan Salauddin dan Muhammad Arief Haiqal Azhan yang masing-masing berusia 21 tahun.

Pihaknya menerima panggilan kecemasan mengenai kejadian pada jam 12 tengah hari tadi.

Sepasukan lima anggota dari Balai Bomba dan Penyelamat Kuala Kubu dikerahkan ke lokasi kejadian.

“Bomba tiba 21 minit kemudian dan mendapati mangsa pertama telah dibawa naik oleh orang awam dan pihak bomba memberi bantuan pertolongan kecemasan.

“Mangsa kedua dijumpai oleh anggota bomba yang melakukan pencarian di kawasan kejadian pada pukul 12.45 tengah hari,” katanya dalam satu kenyataan hari ini.—AlHijrah Online


PELAKON ARIPAH DAMANHURI MENINGGAL DUNIA

KUALA LUMPUR: Pelakon veteran Aripah Damanhuri menghembuskan nafas terakhirnya pada jam 8.15 pagi tadi.

Perkara tersebut disahkan oleh anaknya Fais al-Hajari menerusi Facebook sambil memaklumkan Allahyarham meninggal dunia di Hospital Kuala Lumpur (HKL).

Katanya, jenazah Allahyarham akan diuruskan di HKL sebelum dibawa ke surau At-Tarbiah, Batu Caves untuk disolatkan dan dikebumikan di Tanah Perkuburan Raudhatul Sakinah, Taman Selasih, Kuala Lumpur.

Pada 23 April lalu, Allahyarham yang merupakan kakak kepada pelakon veteran Normah Damanhuri telah dimasukkan ke Unit Rawatan Rapi (ICU) HKL.

Ia susulan paras oksigen Allahyarham menurun sehingga terpaksa ditidurkan akibat jangkitan kuman pada paru-paru.

Allahyarham mula menceburi bidang lakonan sejak tahun 1980-an.—AlHijrah Online


RAYUAN BANTUAN KELUARGA MALAYSIA DIBUKA MULAI 2 MEI

KUALA LUMPUR: Tempoh rayuan bagi permohonan Bantuan Keluarga Malaysia (BKM) akan dibuka mulai 2 Mei selama sebulan bagi membantu mereka yang tidak lulus dalam permohonan sebelum ini.

Menteri Kewangan Tengku Datuk Seri Zafrul Tengku Abdul Aziz berkata kerajaan sedar bahawa mungkin ada rakyat yang layak menerima BKM tetapi masih belum didaftarkan dalam pangkalan data kerajaan.

“Pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri (LHDNM).

“Proses rayuan ini juga bagi memastikan bantuan dapat disampaikan kepada mereka yang benar-benar memerlukan,” katanya dalam kenyataan hari ini.

Penghantaran borang rayuan secara manual boleh diserahkan mulai 9 Mei ke cawangan, Pejabat Satelit (PS), Pusat Khidmat Hasil (PKH) atau Pusat Transformasi Bandar (UTC) LHDNM yang berhampiran.

“Setelah pangkalan data BKM dikemas kini, pembayaran rayuan BKM kepada pemohon yang lulus akan disalurkan pada bayaran Fasa 3 dan Fasa 4 dijadualkan pada September dan Disember 2022,” katanya.

Tengku Zafrul berkata kerajaan telah mengemas kini data golongan B40 yang layak menerima BKM dan setakat ini, hampir RM2.0 bilion bantuan Fasa 1 BKM telah disalurkan kepada hampir sembilan juta penerima B40 seluruh negara pada Mac lepas manakala bayaran Fasa 2 sebanyak RM1.1 bilion pula akan dibuat pada Jun.–AlHijrah Online


CALON PH PARLIMEN PADANG SERAI MENINGGAL DUNIA

ALOR SETAR: Calon Pakatan Harapan (PH) bagi kerusi Parlimen Padang Serai M. Karupaiya, 69, meninggal dunia hari ini.

Perkara itu disahkan Ketua Setiausaha PH Datuk Seri Saifuddin Nasution Ismail.

“Dengan rasa penuh hiba dan dukacita saya memaklumkan bahwa saudara Karupaiya A/L Mutusami, mantan Ahli Parlimen Padang Serai merangkap calon Pakatan Harapan bagi P017 Padang Serai telah meninggal dunia hari ini.

“Kali terakhir kami bertemu adalah pada 14 Nov lepas di atas pentas ceramah di Kulim. Mendiang telah memberikan ucapan ringkas dan sempat bersama menjulang tangan pada akhir ucapan Pengerusi PH,” katanya.

Saifuddin Nasution berkata mendiang ialah bekas Pegawai Waran 1, Angkatan Tentera Malaysia (ATM) dan Ketua Cabang Keadilan Padang Serai.

Katanya, jasa Karupaiya di Parlimen serta Cabang Padang Serai dan ATM akan sentiasa dikenang.

Sementara itu, calon Barisan Nasional (BN) bagi Parlimen Padang Serai Datuk C. Sivaraj meluahkan rasa dukacita terhadap berita calon dan penyandang Ahli Parlimen Padang Serai itu yang meninggal dunia sebentar tadi.

Sivaraj turut meluahkan ucapan takziah beliau kepada isteri dan anak serta penyokong Karupaiya dan menyifatkan mendiang sebagai seorang bekas tentera yang telah meluangkan sebahagian hidup dalam perkhidmatan awam dan juga dunia politik.

“Saya selaku wakil MIC dan BN amat terkejut dengan berita ini. Ia satu kehilangan besar dan tidak dijangka oleh masyarakat Padang Serai. Semoga beliau tenang di sana,” kata Sivaraj.

Sementara itu, Ketua Polis Daerah Kulim Supt Mohd Redzuan Salleh berkata mendiang meninggal dunia di Hospital Kulim pada 2.27 petang tadi.

“Punca belum dapat dipastikan lagi sehingga pihak hospital melakukan bedah siasat,” katanya.

Karupaiya sepatutnya akan menghadapi saingan enam penjuru menentang lima lagi calon iaitu Hamzah Abd Rahman (Pejuang-Putra), Sivaraj (BN-MIC), Mohd Bakhri Hashim (Warisan), Datuk Azman Nasrudin (PN-Bersatu) dan calon Bebas Sreanandha Rao pada Pilihan Raya Umum ke-15 (PRU15).

Pada PRU14, Karupaiya menang kerusi Parlimen itu dengan majoriti 8,813 undi menewaskan calon PAS Muhamad Sobri Osman dan calon BN Datuk Dr Leong Yong Kong.–AlHijrah Online


SOP KENDIRI PERLU DIPATUHI WALAUPUN BANJIR

SEMANGGOL: Agensi-agensi terlibat dalam tugasan di pusat pemindahan sementara (PPS) diminta sentiasa mengingatkan mangsa banjir bagi mematuhi prosedur operasi standard (SOP) COVID-19.

Timbalan Menteri Kesihatan, Datuk Dr Noor Azmi Ghazali berkata, pertambahan jumlah mangsa yang ditempatkan di PPS boleh mendatangkan risiko jika SOP yang ditetapkan tidak dipatuhi.

“Kita bimbang akan gelombang ketiga yang berlaku ini, yang berpunca dari kecuaian kita sendiri, walaupun undang-undang sudah dikuatkuasakan, nasihat sudah diberikan.

“Saya tidak mengatakan bahawa kita tidak menjaga SOP, tetapi kadang-kadang kita lalai dan alpa, di peringkat kementerian juga kadang kadang terlalai, jadi sama-sama kita menasihati” ujar Dr Noor Azmi kepada AlHijrah Online.

Menurut Datuk Noor Azmi, SOP pengurusan banjir ketika pandemik COVID-19 yang digariskan Agensi Pengurusan Bencana Negara (NADMA) mampu meminimumkan risiko penularan wabak itu dalam kalangan mangsa banjir dan petugas pengurusan bencana. Namun tegas beliau, pematuhan SOP dalam persekitaran norma baharu perlu menjadi keutamaan dan musibah banjir tidak harus dijadikan alasan untuk mengabaikannya. Justeru Dr Noor Azmi menasihatkan mangsa banjir di PPS supaya mengamalkan penjarakan fizikal dengan tidak duduk secara berkelompok. Beliau berkata demikian selepas meninjau mangsa banjir di PPS di Sekolah Kebangsaan (SK) Parit Haji Aman, Semanggol, pagi tadi. Seramai 152 orang daripada 60 keluarga ditempatkan di PPS berkenaan yang mula dibuka pagi semalam. Di Perak, 246 mangsa banjir daripada 90 keluarga ditempatkan di empat buah PPS yang dibuka setakat pukul 10 pagi tadi.–AlHijrah Online


LIMA ANGGOTA HM4P SELAMAT TIBA DI JORDAN

Amman: Lima anggota Humanitarian Mission 4 Palestine (HM4P) diketuai Pengerusi Biro Kebajikan UMNO Malaysia (BKUM), Datuk Seri Abdul Azeez Abdul Rahim selamat tiba di Amman, Jordan hari ini.

Mereka tiba di ibu kota Jordan melalui penerbangan Royal Jordanian RJ623 jam 9.30 pagi waktu tempatan (Amman lima jam di belakang waktu Malaysia).

Esok Abdul Azeez dijadualkan menyampaikan sumbangan kewangan daripada UMNO kepada Tabung Al-Aqsa yang akan diterima Menteri Awqaf dan Hal Ehwal Agama Jordan, Dr Mohammad Al-Khalaileh.

Sumbangan dana itu akan digunakan untuk membaikpulih masjid suci umat Islam yang dilaporkan mengalami kerosakan.

Abdul Azeez yang juga Ahli Parlimen Baling turut dijadualkan menyampaikan sumbangan makanan secara terus kepada pelarian Palestin di Jordan.

Misi HM4P yang diketuai Abdul Azeez bermula hari ini selama dua minggu itu bertujuan menyatakan solidariti rakyat Malaysia dan UMNO kepada warga Palestin di Tebing Barat dan Gaza yang diserang rejim Israel bulan lalu.

Misi HM4P juga dijadualkan untuk menghantar bantuan kemanusiaan dan memasuki wilayah konflik Gaza melalui sempadan Rafah dikuasai Mesir pada minggu depan, tertakluk kepada kelulusan pihak keselamatan Mesir.

Pasukan HM4P di Jordan turut disertai Timbalan Pengerusi BKUM, Datuk Dr Fathul Bari Mat Jahya.

Pasukan di Jordan yang diketuai Abdul Azeez dijadual berlepas ke Mesir pada Selasa ini untuk bergabung dengan 10 anggota recce HM4P yang berlepas dari Kuala Lumpur ke Kaherah malam ini.

Serangan rejim zionis Israel selama 11 hari ke atas Gaza yang berakhir dengan gencatan senjata pada 21 Mei lalu menyaksikan lebih 250 warga Palestin maut, lebih 1,900 cedera dan lebih 77,000 hilang tempat tinggal. — AlHijrah Online


SERANGAN KE ATAS KEMENTERIAN PERTAHANAN IRAQ, LIMA TERBUNUH

KABUL: Sekurang-kurangnya lima terbunuh selepas serangan bom bunuh diri di Kabul yang menyasarkan Kementerian Pertahanan Negara.

“Lima mangsa, termasuk tiga anggota tentera dan dua orang awam terbunuh,” kata jurucakap Menteri Dalam Negeri, Nasrat Rahimi kepada Reuters hari ini.

Beliau berkata 12 orang turut tercedera dan lima darinya adalah orang awam dalam serangan yang berlaku di Akademi Tentera Marshal Fahim.

Menurut saksi, bunyi tembakan turut didengari selepas berlakunya letupan.

Setakat ini, tiada pihak mengaku bertanggungjawab di atas insiden terbabit selepas hampir tiga bulan kota itu aman tanpa serangan.

Kali terakhir serangan berlaku ialah pada November 2019 di mana sebuah van diletupkan pengganas yang meragut 12 nyawa. — Terjemahan AlHijrah Online


JAKIM HANTAR PASUKAN AUDIT KE AUSTRALIA

TAIPING: Jabatan Kemajuan Islam Malaysia (Jakim) akan menghantar pasukan audit halal bagi melakukan pemeriksaan di semua loji sembelihan dan di ‘Supreme Islamic Council of Halal Meat in Australia Inc’ (SICHMA) di Australia, yang membekalkan daging ke Malaysia.

Menteri di Jabatan Perdana Menteri (Hal Ehwal Agama) Datuk Idris Ahmad berkata pasukan itu akan dihantar segera, selepas Sichma selaku badan persijilan halal mengesahkan loji sembelihan Thomas Foods International Lobethal di negara itu, telah melanggar protokol halal dalam penyembelihan.

“Sebelum Sichma membuat perakuan, kita terus ambil tindakan membatalkan dan menghentikan loji berkenaan sehingga siasatan dilakukan dan hari ini terbukti Sichma yang bertanggungjawab ke atas persijilan halal, telah membuat perakuan loji tersebut melanggar persijilan halal,” katanya pada sidang media pada Program Bantuan Hari Raya Asnaf-QSR-SPE di KFC Simpang dekat sini hari ini.

Pada 13 Mei lalu, kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Idris berkata sejak 13 Mei lalu, produk dari loji berkenaan tidak dibenarkan di import ke Malaysia dan produk dari loji tersebut yang masih ada di pasaran, diserahkan kepada Jabatan Perkhidmatan Veterinar.

Beliau berkata pihaknya tidak akan berkompromi dengan perkara melibatkan status halal, dan mana-mana loji yang sembelihan meragukan boleh terus dilaporkan kepada Jakim untuk siasatan. –AlHijrah Online


18 MAUT NAHAS JALAN RAYA DI PAPUA BARAT INDONESIA

JAKARTA: Seramai 18 penumpang maut manakala empat lagi parah dalam nahas jalan raya melibatkan sebuah lori di wilayah timur Papua Barat Indonesia pada Rabu, lapor Xinhua.

Menurut pegawai penyelamat daerah Manokwari, Muhammad Khairul Basyar, nahas berlaku pada 3 pagi waktu tempatan ketika lori membawa 29 penumpang menuruni bukit di daerah kecil Minyambouw, Pergunungan Arfak.

“Lori itu hilang kawalan sebelum melanggar lereng bukit, mengakibatkan 13 maut di tempat kejadian manakala lima mangsa meninggal dunia di hospital, dan empat lagi parah,” katanya ketika dihubungi.

Tujuh lagi penumpang terselamat.

Lori itu dalam perjalanan menuju ke daerah Manokwari dari Anggi.–AlHijrah Online


MAJLIS KESELAMATAN PBB GAGAL PERTAHAN UMAT ISLAM: ERDOGAN

KUALA LUMPUR: Presiden Turki, Recep Tayyip Erdogan menarik perhatian Sidang Kemuncak Kuala Lumpur 2019 dengan menegaskan Majlis Keselamatan Pertubuhan Bangsa-Bangsa Bersatu (PBB) dilihat tidak relevan kerana telah gagal mengangkat suara 1.7 bilion umat Islam seluruh dunia.

Menurutnya, Majlis Keselamatan PBB tidak berupaya mencari penyelesaian terhadap negara Islam yang bergolak serta menegakkan keadilan.

“PBB yang ditubuhkan selepas Perang Dunia Kedua dipertanggungjawabkan mempertahan hak dan kepentingan kuasa-kuasa global. Namun Majlis Keselamatan PBB tidak mewakili 1.7 bilion umat Islam di dunia dan saya percaya mereka sudah tidak lagi relevan,” ujarnya.

Sementara itu, Erdogan berkata, penderitaan umat Islam hari ini adalah berpunca kerana sikap mereka sering mengambil jalan keluar mudah dan bukannya mencari pendekatan tersendiri.

Beliau memberikan contoh, berdasarkan aspek perdagangan, politik, dasar luar hingga industri dan teknologi, negara Islam gagal mencapai potensi sebenar, malah ekonomi global tidak sampai 10 peratus.

“Malah jurang pendapatan antara negara Islam terkaya dan termiskin di dunia melebihi 200 kali ganda, meskipun negara Islam menguasai 59 peratus sumber minyak dan 58 peratus sumber gas asli global,” katanya ketika berucap dalam Sidang Kemuncak Kuala Lumpur 2019 di Pusat Konvensyen Kuala Lumpur di sini semalam.

Sementara itu, Erdogan turut menggesa peranan Pertubuhan Kerjasama Islam (OIC) di dalam menyuarakan masalah dunia Islam diperkukuh supaya ia dilihat berkesan bagi menyuarakan masalah umat Islam.

Erdogan berkata, sepanjang tempoh tiga tahun menjadi Presiden OIC, ia tidak cukup dengan hanya sekadar bercakap dan mengenal pasti masalah, namun memerlukan satu pemantauan teliti kepada setiap keputusan diambil bagi memastikan pelaksanaannya dapat dilakukan.

Oleh demikian katanya, negara Islam sehingga kini masih bergantung kepada lima kuasa dunia bagi mengangkat suara mereka yang dilihat lebih mencari penyelesaian kepada naratif keganasan yang dikaitkan dengan Islam.

“Jika majoriti umat Islam masih bergelut dengan kelaparan, kemiskinan dan kejahilan walaupun memiliki segala kemudahan, minyak, penduduk serta sumber semula jadi, kita harus terlebih dulu mencari kesilapan dalam diri masing-masing,” katanya.

Beliau menjelaskan, dunia Islam sebenarnya tidak lemah malah tidak wujud perbezaan dengan lawan mereka daripada segi tenaga sumber, jumlah penduduk dan kedudukan geografi, malah berada di kedudukan yang lebih baik berbanding negara lain. — SINAR HARIAN


KES KEHILANGAN MYKAD MEMBIMBANGKAN – JPN

KUALA NERUS: Jabatan Pendaftaran Negara (JPN) mendapati sekitar 8,000 kes kehilangan kad pengenalan (MyKad) direkodkan di seluruh negara setiap tahun, sejak kira-kira lima tahun lepas.

Ketua Pengarah JPN Zamri Misman berkata walaupun jumlah tersebut hanya mewakili empat peratus daripada 200,000 pendaftaran MyKad setahun, kes kehilangan MyKad di negara ini tetap membimbangkan.

“Antara alasan paling banyak diberikan ialah salah letak yang berpunca daripada kesalahan sendiri. Kadang-kadang mereka (pemilik MyKad) pergi bercuti dan tinggalkan MyKad (di merata tempat),” katanya kepada pemberita selepas menyempurnakan Program Menyemai Kasih Rakyat (Mekar) di Kampung Telaga Daing, di sini hari ini.

Zamri berkata selain dikenakan denda hingga RM1,000, individu yang kehilangan MyKad juga berdepan risiko dokumen pengenalan diri milik mereka itu disalah guna oleh pihak tidak bertanggungjawab.

Justeru, beliau menyeru masyarakat agar menjaga sebaik mungkin MyKad mereka dan segera melaporkan kepada pihak polis sekiranya kehilangan dokumen tersebut.

“Saya pohon sekiranya hilang MyKad segera lapor kepada polis dan datang ke JPN untuk kita bantu. Kita bimbang ada orang lain akan gunakannya nanti,” katanya.

Terdahulu dalam Program Mekar anjuran JPN  itu, warga emas Abdul Wahab Saleh, 71, yang berstatus warganegara menerima MyKad yang disampaikan sendiri oleh Zamri.

Zamri berkata Abdul Wahab yang juga orang kurang upaya (OKU) kategori lembam sebelum ini tidak pernah mempunyai MyKad, hanya memiliki sijil kelahiran bertaraf warganegara.

“Beliau (Abdul Wahab) tidak pernah berkahwin dan tiada tempat kediaman tetap serta hidup menumpang dengan saudara-mara.

“Usaha mendapatkan kad pengenalan dibuat oleh anak saudaranya pada Mei lepas berikutan kesukaran pembiayaan kos rawatan kesihatan di hospital dan keperluan mendapatkan bantuan daripada pihak Jabatan Kebajikan Masyarakat kerana beliau tidak mempunyai MyKad,” katanya.–AlHijrah Onlien


PADAH PONTENG SEKOLAH, PELAJAR MELECUR DI BAHAGIAN BELAKANG BADAN

UTTAR PRADESH: Sekumpulan pelajar yang bertindak ponteng sekolah terima padah apabila salah seorang daripada mereka terbakar dan melecur pada bahagian belakang tubuh ketika sedang bermain di dalam hutan.

Kejadian yang berlaku di Bijnor, India dipercayai berlaku apabila mereka ponteng dari sekolah dan merayau-rayau di dalam hutan untuk bermain bom petrol buatan sendiri.

Semasa leka membaling bom petrol tersebut, ia terkena pada tangan salah seorang pelajar dan bajunya telah terbakar.

Bagaimanapun mangsa berjaya memadamkan api tersebut namun mengalami kecederaan parah pada bahagian belakang tubuh mangsa.

Video kejadian tular di media sosial dan pihak sekolah telah mengambil tindakan membuang pelajar tersebut dari sekolah kerana telah melakukan kesalahan besar.

Pihak keluarga juga dimaklumkan perkara tersebut dan pihak polis tempatan sedang membuat siasatan lanjut berhubung insiden terbabit.–AlHijrah Online


Saifuddin hubungi TPM Kemboja bincang soal tahanan Malaysia

PUTRAJAYA, 14 Februari – Menteri
Luar Datuk Saifuddin Abdullah hari ini menghubungi Timbalan Perdana Menteri
Kemboja, Prak Sokhonn, yang juga Menteri Luar dan Kerjasama Antarabangsa bagi
menzahirkan hasrat Malaysia agar kesemua 47 warga Malaysia yang kini ditahan di
Penjara Provinsi Banteay Meanchey dibebaskan segera.

Saifuddin berkata, beliau turut
menyampaikan penghargaan kerajaan Malaysia atas kerjasama yang diberikan
kerajaan Kemboja terutamanya dalam membenarkan beberapa lawatan konsular
daripada Kedutaan Besar Malaysia di Phnom Penh terhadap tahanan tersebut.

Ketika menghubungi Sokhonn,
Saifuddin menyampaikan rasa terima kasih kepada Timbalan Perdana Menteri
Kemboja itu atas keprihatinan beliau dalam perkara itu.

“Saya juga memohon supaya pihak
Kemboja dapat memberikan kerjasama dalam memastikan kebajikan rakyat Malaysia
terpelihara,” katanya dalam satu kenyataan.

Dua pegawai kanan Wisma Putra
yang terdiri daripada Setiausaha Bahagian Konsular dan Ketua Bahagian
Undang-Undang Kementerian Luar telah bertolak ke Banteay Meanchey hari ini
untuk meneruskan perbincangan dengan pihak berkuasa Kemboja berhubung penahanan
warga Malaysia.

Khamis lepas, Wisma Putra
mengesahkan laporan penahanan 47 rakyat Malaysia itu sejak 11 Disember tahun
lalu, atas pertuduhan menipu, membuka dan menjalankan aktiviti perjudian dalam
talian secara haram.

Beliau telah menekankan bahawa
Malaysia menghormati kedaulatan undang-undang Kemboja dan kerajaan Malaysia
sentiasa mengingatkan rakyatnya supaya mematuhi undang-undang tempatan di mana jua
mereka berada.

Saifuddin dalam pada itu berkata
Kuasa Usaha Sementara, Kedutaan Besar Malaysia di Phnom Penh, Ruzaimi Mohamad
telah berada di Banteay Meanchey sejak semalam untuk memberikan bantuan
konsular berterusan kepada warga Malaysia yang ditahan.

Berdasarkan berita Sinar Harian yang memetik laporan Bernama, lawatan konsular itu merupakan susulan kepada bantuan konsular yang diberikan oleh pegawai Kedutaan Besar pada 22 Jan lepas.

Kedutaan Besar Malaysia juga
telah memudah cara lawatan Anggota Parlimen Julau, Larry Sng Wei Shien bersama
beberapa anggota keluarga tahanan untuk membuat lawatan ke Penjara Banteay
Manchey hari ini.

Atas inisiatif kedutaan,
Saifuddin berkata seorang doktor daripada badan bukan kerajaan, Hospital Beyond
Boundaries, turut serta dalam lawatan itu untuk memastikan tahap kesihatan
mereka berada di tahap yang baik.

“Kementerian Luar akan terus
memantau perkembangan kes ini dengan rapi dan akan mengambil langkah yang
sewajarnya dalam usaha mengembalikan mereka ke pangkuan keluarga di Malaysia,” ujar
beliau.


TIADA CADANGAN MEWAJIBKAN VAKSIN – KJ

KUALA LUMPUR: Kerajaan ketika ini tidak bercadang untuk mewajibkan pengambilan vaksin dikalangan penduduk di Malaysia.

Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar semua program vaksin adalah secara sukarela.

“Kita tidak mahu sampai tahap kita paksa dengan undang-undang orang terima vaksin.

“Tetapi apa yang kita harap akan meningkatkan pendaftaran atau yang enggan mendaftar adalah kebebasan atau kemudahan yang akan diberikan kepada mereka yang lengkap vaksinasi,” katanya dalam penggulungan Mesyuarat Khas Dewan Rakyat, hari ini.

Jelas Khairy Jamaluddin kebebasan dan kemudahan mereka yang lengkap divaksin akan diumumkan Perdana Menteri Tan Sri Muhyiddin Yassin.

“Kemudahan yang diberikan kepada mereka yang lengkap divaksinasi, saya harap mereka yang enggan menerima vaksin akan rasa terpanggil untuk mendapat vaksinasi untuk mendapat kemudahan yang akan diumumkan,” katanya. — AlHijrah Online


ISU PERKAHWINAN ANTARA WARGANEGARA DIBINCANG PADA PERTEMUAN MABIMS NOVEMBER INI

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mencadangkan isu-isu perkahwinan yang melibatkan antara warganegara dibawa dan dibincangkan dalam pertemuan tahunan tidak rasmi Menteri-Menteri Agama Brunei, Indonesia, Malaysia dan Singapura (MABIMS) pada bulan November di Singapura.

Hasrat itu disampaikan beliau ketika menerima kunjungan hormat Menteri Pembangunan Sosial dan Keluarga Masagos Zulkifli, merangkap menteri yang bertanggungjawab bagi hal ehwal masyarakat Islam Singapura.

“Dalam pertemuan ini juga saya telah membangkitkan perkara berkaitan perundangan dan kehakiman syariah termasuk isu-isu perkahwinan yang melibatkan antara warganegara khususnya Malaysia dan Singapura.

“Oleh itu saya telah mencadangkan supaya perkara ini dibawa dan dibincangkan dalam pertemuan MABIMS pada November ini,” katanya dalam kenyataan hari ini.

Menurut Mohd Na’im pertemuan berlangsung dengan penuh harmoni dan bertukar-tukar pandangan khususnya dalam aspek pemerkasaan umat Islam di Malaysia dan Singapura.

Mohd Na’im turut berkongsi berkaitan pelaksanaan agenda Membangun Malaysia Madani yang dilaksanakan oleh Perdana Menteri Datuk Seri Anwar Ibrahim dalam pentadbiran negara termasuk Pelan Transformasi Hal Ehwal Agama Menuju Malaysia Madani (Al-Falah) di peringkat Jabatan Perdana Menteri (Hal Ehwal Agama).

“Menteri Pembangunan Sosial dan Keluarga Singapura juga turut berkongsi pendekatan dan kaedah yang telah diambil untuk membangunkan kecemerlangan masyarakat Islam di Singapura.

“Selain turut berkongsi pengalaman Singapura dalam aspek pengurusan masjid, waqaf dan lain-lain bidang pengurusan hal ehwal Islam,” katanya.

Tambah beliau kunjungan tersebut mengeratkan lagi kerjasama strategik demi kemaslahatan umat Islam di negara anggota MABIMS. – AlHijrah Online


Malaysia harus tumpu perhatian kaedah urus permintaan air

KUALA LUMPUR – Malaysia mesti menumpukan perhatian kepada kaedah
menguruskan permintaan air bagi menangani isu bekalan air, kata pakar
air, Datuk Seri Dr Zaini Ujang.

Beliau yang juga bekas Ketua Setiausaha Kementerian Tenaga, Teknologi
 Hijau dan Air berkata pengurusan permintaan air tidak pernah diamalkan
di negara ini sehinggalah sejak 10 tahun kebelakangan ini.

“Kita
harus melihat keseluruhan aspek, bukan sahaja dari segi bekalan,
operator air, Suruhanjaya Perkhidmatan Air Negara dan kerajaan
semata-mata. Kita perlu ubah pemikiran masyarakat supaya jangan hanya
melihat dari segi bekalan sahaja tapi lihat juga dari segi permintaan.
Permintaan ini sangat penting dan saya fikir ini yang tidak lestari di
Malaysia,” katanya dalam program Ruang Bicara di Bernama News Channel di
 sini malam tadi.

Zaini berkata jika permintaan air dapat dikurangkan, negara juga tidak perlu membina paip, empangan dan loji yang lebih besar.

“Sebagai
 contoh, jika kita boleh kurangkan permintaan sebanyak 20 peratus,
bekalan air negara masih boleh bertahan selama lima tahun walaupun ada
pertambahan penduduk sebanyak empat peratus,” tambahnya.

Zaini
berkata sebilangan besar masyarakat menggunakan air dengan jumlah yang
sangat banyak kerana beberapa sebab, antaranya faktor tabiat dan harga
air yang sangat murah berbanding negara serantau seperti Indonesia,
Thailand dan Filipina.

Mengenai masalah bekalan air yang sering
berlaku terutama di Lembah Klang, beliau berkata isunya bukan bekalan
tidak mencukupi tetapi ia disebabkan masalah loji dan paip yang
sebahagiannya adalah terlalu lama dan perlu diperbaiki.

Katanya,
masalah bekalan air juga disebabkan tangki simpanan tidak mencukupi
untuk menampung keperluan air terawat lebih dari satu hari.

“Banyak negara sebagai contoh di Jepun, mereka boleh simpan tiga hari
 sedangkan reka bentuk kita hanya mampu simpan untuk lebih kurang lapan
hingga 24 jam sahaja. Maknanya kalau apa-apa berlaku dalam tempoh
tersebut, kita menghadapi masalah.

“Tapi di Jepun, simpanan air  boleh bertahan tiga hari. Malah jika berlaku gempa bumi dan sebagainya  di tempat-tempat tertentu, mereka masih mempunyai bekalan air,” katanya.  – SINAR HARIAN


PROVOKASI RAKAN MABUK, WARGA ASING MAUT DIKELAR DI LEHER

JOHOR BAHRU: Seorang lelaki warga asing maut selepas dikelar pada bahagian leher sebelah kanan dalam pergaduhan dengan rakan senegara di Taman Desa Cemerlang, Ulu Tiram, di sini, malam tadi.

Ketua Polis Daerah Seri Alam, Supt Mohd Sohaimi Ishak, berkata pihaknya menerima maklumat daripada orang awam berhubung pergaduhan warga asing di sebuah bilik sewa bangunan kedai di taman berkenaan pada jam 11.15 malam.

“Sebaik tiba di lokasi, polis menemukan pekerja kedai berusia 37 tahun itu dalam keadaan berlumuran darah serta tidak sedarkan diri sebelum disahkan meninggal dunia,” katanya, dalam kenyataan,di sini, hari ini.

Katanya, mayat mangsa dihantar ke Hospital Sultan Ismail di sini untuk dibedah siasat.

“Hasil siasatan mendapati kejadian berpunca daripada mangsa memprovokasi suspek yang dalam keadaan mabuk sehingga menyebabkan berlakunya pergaduhan,” katanya .

Bagaimanapun, Mohd Sohaimi, berkata bertindak atas maklumat, pihaknya berjaya menahan dua suspek berusia 39 dan 40 tahun di kawasan bangunan kedai Taman Desa Cemerlang pada jam 12.10 tengah malam tadi.

“Hasil semakan mendapati kedua-dua suspek tidak mempunyai sebarang rekod jenayah lampau dan polis merampas tiga pisau boleh laras yang terdapat kesan darah dan satu minuman keras, selain menemukan 13 ‘swab’ kesan darah di lokasi kejadian dan pada badan suspek.

“Kedua-duanya suspek direman mengikut Seksyen 117 Kanun Prosedur Jenayah (KPJ) selama tujuh hari bermula hari ini,” katanya.

Kes disiasat mengikut Seksyen 302 Kanun Keseksaan kerana membunuh. –AlHijrah Online